TIADA AGENSI DILANTIK JALANKAN IMUNISASI COVID-19 DI RUMAH – MKN

KUALA LUMPUR: Kerajaan tidak pernah melantik mana-mana agensi untuk menjalankan imunisasi COVID-19 dari rumah ke rumah.

Majlis Keselamatan Negara (MKN) dalam satu kenyataan menasihatkan agar semua pihak berhati-hati dengan taktik terkini pihak tidak bertanggungjawab yang mengambil kesempatan terhadap situasi COVID-19 yang berlaku sekarang.

“Jangan benarkan sesiapa masuk ke rumah anda untuk tujuan itu (imunisasi),” menurut kenyataan itu.

Semalam, Perdana Menteri Tan Sri Muhyiddin Yassin mengisytiharkan Malaysia akan mengenakan perintah kawalan pergerakan mulai 18 Mac hingga 31 Mac di seluruh negara dalam usaha kerajaan mencegah penularan baharu wabak COVID-19 yang dibimbangi akan menjangkiti lebih ramai rakyat.

Ini adalah pertama kali dalam sejarah Malaysia menguatkuasakan perintah seumpama itu.

Perintah kawalan itu dibuat di bawah Akta Pencegahan dan Pengawalan Penyakit Berjangkit 1988 dan Akta Polis 1967. — BERNAMA


LELAKI DIPENJARA ENAM TAHUN LAKUKAN PERSETUBUHAN LUAR TABII TERHADAP ADIK TIRI

KUALA LUMPUR: Mahkamah Sesyen di sini hari ini menjatuhkan hukuman penjara enam tahun ke atas seorang lelaki atas pertuduhan melakukan persetubuhan luar tabii terhadap adik tirinya pada 2018.

Hakim Tasnim Abu Bakar menjatuhkan hukuman berkenaan selepas lelaki berumur 23 tahun itu mengaku bersalah terhadap kesalahan itu yang dilakukan ke atas seorang kanak-kanak perempuan berusia lapan tahun ketika kejadian.

Tertuduh didakwa melakukan kesalahan itu di sebuah rumah pangsa, Jalan Sungai Baru, Kampung Baru di sini pada 2 petang, mengikut Seksyen 377C Kanun Keseksaan, yang memperuntukkan hukuman penjara tidak kurang lima tahun dan maksimum 20 tahun serta sebatan.

Tasnim memerintahkan tertuduh menjalani hukuman penjara dari tarikh dia ditangkap pada 15 Nov 2021 dan mengikuti sesi kaunseling di dalam penjara selain berada dalam pengawasan polis selama dua tahun selepas selesai hukuman.

Mengikut fakta kes, pada awal November 2021, semasa mangsa bersama ibunya di rumah, wanita itu berpesan kepada mangsa untuk tidak membenarkan orang lain memegang di tempat yang tidak sepatutnya seperti buah dada serta kemaluan.

Kanak-kanak itu kemudian diam lalu menangis dan menyatakan bahawa abang serta bapanya ada melakukan perkara yang tidak sepatutnya terhadap mangsa semasa ibunya tiada di rumah, namun tidak memberitahu sesiapa kerana takut.

Semasa rayuan terhadap hukuman, tertuduh yang tidak diwakili peguam merayu hukuman ringan kerana dia yang tidak mempunyai pekerjaan tetap perlu menyara dua adiknya berumur 20 dan 18 tahun yang masih belajar.

Timbalan Pendakwa Raya Julaila Jamaludin memohon hukuman setimpal bagi memberi pengajaran kepada tertuduh kerana semasa kejadian mangsa berumur lapan tahun dan sebagai abang, dia sepatutnya menjaga serta mendidik adiknya yang masih kecil dengan perkara yang baik, bukan bertindak sedemikian.

“Akta Kanak-Kanak masih terpakai kepada tertuduh kerana semasa kejadian tertuduh berumur 18 tahun dan masih lagi seorang kanak-kanak.

“Oleh itu, pihak pendakwaan memohon hukuman pemenjaraan terhadap tertuduh dan dia perlu menjalani sesi kaunseling di dalam penjara selain berada dalam pengawasan polis selama dua tahun selepas selesai menjalani hukuman,” kata Julaila. –AlHijrah Online


MASJID NEGARA KEMBALI DIBANJIRI JEMAAH

KUALA LUMPUR: Selepas lebih tiga bulan Masjid Negara lengang tanpa kehadiran jemaah yang ramai, hari ini kira-kira 1,000 jemaah dibenarkan untuk solat Jumaat di masjid itu.

Kebenaran itu selari dengan kelonggaran diberikan dalam fasa Perintah Kawalan Pergerakan Pemulihan (PKPP).

Berdasarkan tinjauan AlHijrah Online, Prosedur Operasi Standard (SOP) yang ketat dilaksanakan pihak Masjid Negara bagi membendung penularan Covid-19 dalam kalangan jemaah.

Mereka dikehendaki untuk beratur, melalui saringan kesihatan dan melakukan pendaftaran sebelum dibenarkan masuk ke ruang solat.

Jemaah mula tiba di Masjid Negara seawal jam 11.30 pagi dan pintu masuk dibuka pada jam 12 tengah hari.

Hanya 1,000 jemaah dibenarkan untuk solat Jumaat di Masjid Negara hari ini.

Salah seorang jemaah Syazwan Mohamad Saad, 43, berkata dia bersyukur dapat kembali menunaikan solat Jumaat di Masjid Negara selepas sekian lama tidak dapat berbuat demikian.

“Alhamdulillah yang amat sangat kerana diberikan peluang untuk kembali menunaikan solat Jumaat beramai-ramai di Masjid Negara mengikut SOP yang ditetapkan pihak pengurusan. Saya rasa walaupun agak sukar tapi kita kena patuh SOP yang ditetapkan demi sama-sama membasmi wabak Covid-19,”  katanya ketika ditemui AlHijrah Online.

Seorang lagi jemaah Ahmad Shahir Jiri, 41, berkata dia bernasib baik dapat menunaikan solat Jumaat pada minggu ini, selepas gagal berbuat demikian minggu lalu berikutan jumlah jemaah di masjid yang dikunjunginya telah mencapai had maksima.

“Tak semua orang dapat peluang ini dan saya rasa ini nak tunjukkan kita ni kadang-kadang ada rezeki Allah SWT untuk benda-benda macam ini  dan pada saya untuk hari ini yang dapat solat memang rezeki masing-masing walaupun dengan SOP yang ditetapkan tapi saya rasa rakyat Malaysia dapat patuh.” katanya.

Berikutan jumlah jemaah yang hadir untuk solat Jumaat di Masjid Negara hari ini melebihi had yang ditetapkan, ada diantara mereka yang gagal untuk masuk ke ruang solat.

Bagaimanapun tiada sebarang kekecohan berlaku dan rata-rata jemaah memahami SOP ditetapkan. – AlHijrah Online / Zaim Zamani


PAS BUKAN ‘ABANG BESAR’ DALAM PN – MUHYIDDIN

MUAR: Perikatan Nasional (PN) menafikan bahawa PAS bertindak sebagai ‘abang besar’ dalam gabungan itu susulan parti tersebut mendapat lebih separuh daripada 245 kerusi Dewan Undangan Negeri (DUN) di enam negeri pada Pilihan Raya Negeri (PRN) akan datang.

Pengerusi PN, Tan Sri Muhyiddin Yassin, berkata namun secara fakta, PAS sudah wujud sekian lama selain telah menguasai beberapa negeri seperti di Kelantan, Terengganu dan Kedah.

“Kita tidak panggil abang besar atau abang kecil. Saya Presiden Bersatu dan Pengerusi PN disokong oleh PAS. Tidak kisahlah siapa yang memimpin asalkan kita mempunyai tekad, azam dan perjuangan yang sama,” katanya kepada pemberita selepas Majlis Penyerahan 52 Lembu Sempena Program Korban Perdana Parlimen Pagoh 2023, di Bukit Pasir, di sini, hari ini.

Ahli Parlimen Pagoh itu berkata pembahagian kerusi dalam PN bagi menghadapi PRN di enam negeri adalah dibuat secara adil dengan mengambil kira PAS sudah berada di negeri tertentu sebelum ini terutamanya ketika Pilihan Raya Umum ke-14 (PRU14).

“Dari segi proses pertimbangan fakta, kita pakai kerusi penyandang, maknanya dia sudah ada di situ dalam pilihan raya sebelum ini. Kita rasa pembahagian itu agak adil. Di tiga negeri tadi, PAS sudah lama (bertanding).

“Di Negeri Sembilan dan Selangor, Bersatu lebih. Begitu juga di Pulau Pinang…Bagi kami ia tidak jadi masalah, ia telah diputuskan dengan baik,” kata bekas perdana menteri itu.

Muhyiddin berkata demikian sebagai mengulas dakwaan PAS kini menjadi abang besar dalam PN kerana mendapat agihan kerusi terbanyak iaitu 126 kerusi DUN berbanding rakan dalam komponen PN iaitu Bersatu (83) dan Gerakan sebanyak 36 kerusi.–AlHijrah Online


GTA TIDAK BEKERJASAMA DENGAN BN, PN, PH SELEPAS PRU15 – TUN MAHATHIR

SUNGAI PETANI: Gerakan Tanah Air (GTA) tidak akan bekerjasama dengan Barisan Nasional (BN), Pakatan Harapan (PH) dan Perikatan Nasional (PN) bagi membentuk kerajaan Persekutuan selepas Pilihan Raya Umum ke-15 (PRU15), kata Pengerusi Penaja GTA Tun Dr Mahathir Mohamad.

Beliau yang juga Pengerusi Parti Pejuang Tanah Air (Pejuang) berkata GTA mempunyai pilihan lain sekiranya hendak menjalinkan kerjasama iaitu dengan parti-parti lain di Sabah dan Sarawak serta wakil rakyat Bebas.

“Ada pilihan tapi bukan yang tiga yang saya sebutkan tadi. Bukan BN, bukan PN, bukan PH.

“Terdapat beberapa parti di Sabah dan Sarawak dan beberapa parti termasuk di Semenanjung, malah dengan Bebas, yang kita boleh bekerjasama jika mereka mematuhi piawaian kita,” katanya pada sidang media selepas program rapat umum GTA di sini malam tadi.

Turut hadir isterinya Tun Dr Siti Hasmah Mohamad Ali dan Timbalan Presiden Pejuang Datuk Marzuki Yahya, yang juga calon GTA di Parlimen Sungai Petani.

GTA merupakan pakatan empat parti politik iaitu Pejuang, Parti Bumiputera Perkasa Malaysia (Putra), Parti Barisan Jemaah Islamiah Se-Malaysia (Berjasa) dan Parti Perikatan India Muslim Nasional (IMAN) serta gabungan badan bukan kerajaan yang membentuk Gagasan Bangsa (GB).

Pada PRU15, calon GTA bertanding menggunakan logo Pejuang kecuali di Kelantan yang menggunakan logo Putra.

Dr Mahathir berkata beliau tidak kisah sekiranya GTA tidak menjadi sebahagian daripada kerajaan disebabkan enggan bekerjasama sama ada dengan BN, PN dan PH.

Beliau berpendapat adalah lebih baik wakil rakyat GTA menjadi pembangkang daripada bekerjasama dengan mana-mana individu yang disifatkannya sebagai penyangak.

Sementara itu, bekas perdana menteri itu berkata kempen GTA pada masa ini berjalan lancar dan semakin rancak dan beliau percaya gabungan itu mempunyai peluang untuk menang di beberapa kerusi tertentu. —AlHijrah Online


WHO BERI AMARAN COVID-19 BELUM BERAKHIR, GESA TINDAKAN SELAMATKAN NYAWA

GENEVA: Pertubuhan Kesihatan Sedunia (WHO) sekali lagi memberi amaran terhadap sikap ambil mudah dalam memerangi COVID-19, menggesa supaya  penyelarasan tindakan dan komitmen politik dibuat bagi menyelamatkan nyawa serta mencegah kemerosotan ekonomi serta kesihatan akibat pandemik semasa.

“Pandemik (COVID-19) belum berakhir, namun sudah nampak pengakhirannya… Dapat melihat penghujungnya tidak bermakna kita berada di penghujung,” kata Ketua Pengarah WHO Tedros Adhanom Ghebreyesus pada taklimat akhbar pada Khamis, lapor Xinhua.

Beliau berkata pandemik itu masih menyebabkan 10,000 kematian setiap minggu, kebanyakannya boleh dicegah, manakala jurang vaksinasi yang besar berlaku, terutama di negara berpendapatan rendah dan sederhana.

“Ini bermakna semua orang perlu menggunakan, apabila perlu, alat mudah yang tersedia untuk kekal selamat, penjarakan sosial, pelitup muka serta pengudaraan. Ini bermakna semua orang memerlukan akses kepada alat perubatan untuk kekal selamat: vaksin, ujian dan rawatan,” katanya.

Ketua WHO mengeluarkan amaran itu susulan laporan baharu Majlis Penggerak Kemudahan-ACT  pada Khamis bahawa pandemik global belum berakhir dan belum masanya untuk berpuas hati dengan COVID-19.

Diasaskan bersama oleh WHO dan rakan kongsi, ACT ialah kerjasama global untuk mempercepat pembangunan, pengeluaran dan akses saksama kepada ujian, rawatan dan vaksin COVID-19.

Laporan itu merumuskan bahawa banyak negara masih jauh ketinggalan daripada mencapai sasaran global mengenai liputan vaksinasi, kadar ujian, dan akses kepada rawatan dan PPE. Walaupun ada kemajuan, ancaman global COVID-19 masih belum selesai, terutama dalam kalangan kumpulan berisiko tinggi di negara berpendapatan rendah.

Menurut laporan itu, kadar vaksinasi COVID-19 di negara berpendapatan rendah hanya 19 peratus, berbanding hampir 75 peratus di negara berpendapatan tinggi; dan pelancaran rawatan baharu COVID-19 yang menyelamatkan nyawa termasuk antivirus oral di negara berpendapatan rendah dan sederhana rendah masih terhad atau tidak wujud.

Sebagai langkah jangka panjang, kumpulan kerja itu juga mengesyorkan supaya akses saksama disediakan bagi menangani COVID-19 selain persediaan bagi menyepadukan pengurusan virus dalam sistem kesihatan utama.

Jumlah orang yang membuat ujian juga menurun, selain kurang akses saksama kepada rawatan antivirus baharu untuk COVID-19, menurut laporan itu.

Oleh itu, diagnostik dan terapeutik, selain strategi ujian untuk merawat, merupakan komponen penting dalam tindakan pandemik, untuk COVID-19 serta ancaman kesihatan masa depan. –AlHijrah Online


KELANTAN TERUS PULIH, TERENGGANU BERDEPAN RISIKO

KOTA BHARU: Jumlah mangsa banjir di Kelantan dan Terengganu pagi ini dilihat semakin berkurangan, manakala di Terengganu khususnya daerah Dungun dan Kemaman pula, dijangka berdepan risiko gelombang baharu banjir akibat hujan lebat hari ini dan esok.

Di Kelantan, jumlah keseluruhan mangsa banjir susut kepada 4,768 orang melibatkan 1,841 keluarga setakat pukul 8.00 pagi ini, iaitu berkurangan berbanding 4,781 mangsa (1,848 keluarga) malam tadi.

Aplikasi InfoBencanaJKM menunjukkan jumlah itu membabitkan 2,544 orang (1,048 keluarga) di tujuh PPS Pasir Mas sementara di Tumpat terdapat 2,224 mangsa (793 keluarga) ditempatkan di tujuh PPS.

Hujan renyai-renyai masih berterusan di sesetengah tempat dan sehingga kini seramai tiga orang terkorban akibat banjir di Kelantan.

Di TERENGGANU, situasi sama dilihat di beberapa daerah dengan 66 orang daripada 16 keluarga di dua PPS di Kuala Nerus pagi ini berbanding 69 mangsa daripada 17 keluarga malam tadi.

Ketua Sekretariat Pengurusan Bencana Negeri Leftenan Kolonel Che Adam A Rahman berkata tiga sekeluarga telah pulang ke rumah mereka menjadikan jumlah mangsa di Sekolah Kebangsaan Bukit Guntong berkurangan kepada 19 orang (tiga keluarga) pagi ini berbanding 22 orang (empat keluarga) malam tadi.

“Jumlah mangsa banjir di SK Kampung Gemuruh pula kekal seramai 47 mangsa (13 keluarga). Rumah mereka yang terletak berhampiran sungai masih ditenggelami air kerana banjir agak lambat surut,” katanya.

Walaupun banjir sudah hampir pulih sepenuhnya di Terengganu, penduduk masih perlu berjaga-jaga berikutan amaran waspada yang dikeluarkan Jabatan Meteorologi Malaysia iaitu hujan lebat di Dungun dan Kemaman bermula hari ini hingga esok.

Che Adam berkata hujan lebat berterusan menyebabkan penduduk yang tinggal berhampiran sungai dan kawasan rendah lain berisiko dilanda banjir.


ISU KESIHATAN DAN AGAMA AMBIL KIRA DATA SAINS DAN PANDANGAN AGAMAWAN

KUALA LUMPUR: Jabatan Perdana Menteri (Hal Ehwal Agama) dan Kementerian Kesihatan Malaysia (KKM) bersetuju bahawa segala isu kesihatan dan agama perlu dibincang secara holistik dengan mengambil kira data sains dan pandangan agamawan.

Dalam kenyataan bersama yang dikeluarkan dua kementerian itu berkata, perkara tersebut penting agar segala keputusan yang dicapai memberi manfaat yang murni kepada rakyat merentas kaum dan agama.

Persetujuan itu dicapai selepas pertemuan KKM bersama Jabatan Perdana Menteri (Hal Ehwal Agama) hari ini bagi mencapai titik temu keselarian dasar dan polisi kedua-dua kementerian untuk bekerja sebagai satu pasukan.

“Perbincangan antara Menteri di Jabatan Perdana Menteri (Hal Ehwal Agama) Datuk Mohd Na’im Mokhtar dan Menteri Kesihatan Dr Zaliha Mustafa banyak menyentuh mengenai isu-isu kesihatan dan agama.

“Hal ini berikutan, terdapat beberapa isu kesihatan yang menyentuh sensitiviti agama sehingga menimbulkan persepsi tidak baik disebarkan dalam kalangan masyarakat,” kata kenyataan tersebut.

Turut hadir dalam pertemuan hari ini Ketua Pengarah Jabatan Kemajuan Islam Malaysia (JAKIM) Datuk Hakimah Mohd Yusoff, Mufti Wilayah Persekutuan Datuk Dr Luqman Abdullah dan Ketua Pengarah Kesihatan Tan Sri Dr Noor Hisham Abdullah. — AlHijrah Online


WANITA MAUT JATUH BANGUNAN SEMASA RAKAM VIDEO TIKTOK

ISTANBUL: Seorang wanita berusia 23 tahun maut selepas terjatuh dari bumbung sebuah pangsapuri, di Istanbul, Turki, Jumaat lalu ketika sedang merakam video untuk aplikasi TikTok.

Lapor Agensi Anadolu, detik-detik kematian Kubra Dogan sempat dirakam sepupunya.

Dogan dan sepupunya Helen dilapor ingin melihat dan merakam matahari terbenam dari atas bumbung bangunan tersebut.

Mangsa disyaki terjatuh dari ketinggian 50 meter selepas memijak panel plastik yang tidak dapat menampung beratnya.

Pasukan perubatan dan polis dikejarkan ke lokasi kejadian selepas menerima panggilan kecemasan dan mangsa disahkan meninggal dunia di tempat kejadian.–AlHijrah Online


32 MANGSA TERPERANGKAP DALAM KEJADIAN KEPALA AIR DI LATA ULU KASAR

KUALA TERENGGANU: Sebanyak 32 individu termasuk 13 kanak-kanak terperangkap dalam kejadian kepala air di Lata Ulu Kasar, Sungai Tong di Setiu petang semalam.

Ketua Polis Daerah Setiu DSP Afandi Hussin berkata dalam kejadian kira-kira 5.30 petang, fenomena kepala air itu melanda tempat orang ramai beriadah, mandi manda dan berkhemah sehingga menyebabkan enam kereta turut terperangkap.

Katanya, ketika pasukan penyelamat tiba di kawasan rekreasi berkenaan pada 6.30 petang, didapati tempat kejadian tidak dapat dimasuki akibat arus deras.

“Kejadian berpunca daripada kepala air dari bahagian hulu Sungai Ulu Kasar akibat hujan lebat menyebabkan mangsa dan kenderaan terperangkap.

“Mangsa terperangkap terdiri daripada tujuh lelaki dewasa, 12 perempuan dewasa serta 13 kanak-kanak dan mereka telah diselamatkan oleh orang awam yang berada di tempat kejadian,” katanya dalam kenyataan awal pagi ini.

Beliau berkata semua mangsa dibawa ke Masjid Merbau Menyusut Sungai Tong pada 8.40 malam oleh pihak polis, bomba serta orang awam untuk proses dokumentasi dan didapati tiada mangsa yang hilang atau lemas.

Afandi berkata pihaknya turut menasihati semua mangsa terlibat untuk mendapatkan rawatan lanjut di hospital.–AlHijrah Online


INSIDEN TENGKING PEGAWAI KANAN POLIS TERHADAP ANGGOTA BAWAHAN TULAR

GOMBAK: “Kau setakat lans koperal, kau tak layak, kau jadi pegawai dulu…pangkat dahlah rendah!”

Itulah kata-kata kasar yang dilemparkan seorang wanita dipercayai pegawai kanan polis kepada seorang rakan sepasukannya.

Dua video berkait insiden itu masing-masing berdurasi 24 dan 10 saat tular di media sosial semalam dan menerima pelbagai reaksi kurang senang daripada rakyat Malaysia.

Dalam video tular itu kelihatan seorang wanita tempatan mencemuh seorang anggota polis berpangkat lans koperal sambil seorang lagi anggota cuba menenangkan situasi yang berlaku.

Orang awam yang berada di sekitar lokasi kejadian turut menyaksikan tindakan anggota berkenaan.

Kejadian itu dipercayai berlaku di sebuah medan selera di sekitar Taman Seri Gombak, ketika dua anggota polis dipercayai sedang membuat rondaan.–AlHijrah Online


PEMBUBARAN PARLIMEN TIDAK LAMA LAGI – ISMAIL SABRI

KUALA LUMPUR: Perdana Menteri Datuk Seri Ismail Sabri Yaakob berkata tarikh pembubaran parlimen akan diumumkan tidak lama lagi, untuk memberi laluan kepada Pilihan Raya Umum ke-15 (PRU15).

Berucap pada Majlis Pelancaran Jentera Pemuda Barisan Nasional (BN) hari ini, beliau yang juga Naib Presiden UMNO meminta untuk diberikan sedikit masa lagi bagi menentukan tarikhnya, bersama dengan Presiden UMNO Datuk Seri Dr Ahmad Zahid Hamidi.

“Bila tarikhnya? Saya dan presiden akan menentukan, tapi percayalah sikit lagi, tak lama. Presiden.. kita bincang cepat-cepat. Saya mendengar dengan jelas, Top Five semua ada di sini, Insya-Allah dalam waktu terdekat kita akan berjumpa untuk berbincang,” katanya.

Turut hadir Timbalan Pengerusi BN yang juga Timbalan Presiden UMNO Datuk Seri Mohamad Hasan, Presdien MCA Datuk Seri Dr Wee Ka Siong dan Presiden MIC, Tan Sri S A Vigneswaran.

Sementara itu, Ismail Sabri menyeru pemimpin parti itu termasuk Pemuda BN untuk menguasai peperangan secara maya dan menjawab segala tuduhan serta serangan pihak pembangkang kepada BN dan kerajaan yang dilemparkan di media sosial.

“Kelemahan kita sebelum PRU14 apabila kita tidak mampu menjawab isu-isu besar oleh pembangkang, dan pada kali ini mereka terus memainkan fitnah kepada pemimpin kita, BN dan kerajaan.

“Yang penting apabila Parlimen dibubarkan, apabila PRU15 diadakan kita mesti menang, itu paling penting dan kalau PRU15 diadakan dan kita tidak mampu menguasai kerusi untuk membentuk kerajaan, kita akan kembali seperti sebelum PRU14,” katanya.

Ismail Sabri berkata pemimpin BN juga perlu mendekati pengundi muda dengan melaksanakan libat urus bagi mendapatkan sokongan mereka.

Katanya kerajaan mampu menjaga kebajikan golongan muda dengan melaksanakan pelbagai insentif, termasuk Program PerantiSiswa Keluarga Malaysia dan pinjaman Perbadanan Tabung Pendidikan Tinggi Nasional (PTPTN) kepada golongan M40 (M1) yang dinaikkan daripada 75 peratus kepada 100 peratus. — AlHijrah Online


KEBENARAN UMRAH: MALAYSIA AKAN RUJUK ARAB SAUDI

PUTRAJAYA: Susulan kebenaran oleh Arab Saudi bagi menunaikan ibadah umrah bermula 4 Oktober ini, Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri berkata, Malaysia akan mendapatkan maklumat rasmi daripada kerajaan Arab Saudi.

Zulkifli berkata sebarang ketetapan mengenainya perlu diperhalusi dengan kerajaan Arab Saudi.

Kerajaan yang diperintah Raja Salman Abdul Aziz Al-Sa’ud itu telah membenarkan semula ibadah umrah secara berperingkat, setelah ditangguhkan tujuh bulan, mulai 4 Oktober ini.

Zulkifli dalam pada itu beranggapan bahawa kerajaan Arab Saudi pasti akan menetapkan had jumlah jemaah umrah serta beberapa prosedur operasi standard (SOP) yang perlu dipatuhi.

Sekiranya rakyat Malaysia dibenarkan untuk menunaikan ibadah umrah, pihaknya serta Majlis Keselamatan Negara (MKN) dan Kementerian Kesihatan (KKM) akan berbincang untuk tindakan lanjut.

“Kami akan bincang dan lihat apa saranan MKN supaya kita tidak mahu wujudkan kluster yang baru”, katanya.

Zulkifli ditemui AlHijrah Online selepas merasmikan Seminar Menangani Penipuan Umrah bersama Pengelola Umrah di Kompleks Islam Putrajaya. – AlHijrah Online


PUSARAN API BAWAH LAUT, PAIP GAS BAWAH LAUT BOCOR

MEXICO: Satu kebakaran di perairan Teluk Mexico mencuri perhatian setelah ia menyerupai pusaran api di bawah laut.

Kebakaran tersebut berlaku tidak jauh dari pelantar minyak milik syarikat PEMEX.

Menurutnya, kebakaran dipercayai berlaku akibat kebocoran paip gas di bawah laut.

Ikut laporan penuh Berita Alhijrah siaran 3 Julai 2021.—AlHijrah Online


AZHAR HARUN DILANTIK YDP DEWAN RAKYAT BAHARU

KUALA LUMPUR: Bekas Pengerusi Suruhanjaya Pilihan Raya (SPR), Datuk Azhar Azizan Harun dilantik sebagai Yang Dipertua Dewan Rakyat yang baharu menggantikan Tan Sri Mohammad Ariff Md Yusof.

Pelantikan itu selepas Perdana Menteri, Tan Sri Muhyiddin Yassin mengemukakan usul untuk memilih Azhar Harun sebagai Yang Dipertua Dewan Rakyat yang baharu.

Azhar Harun dalam ucapannya berkata pelantikan tersebut merupakan satu penghormatan tingggi dan satu amanah kepada beliau.

“Sepertimana ikrar yang telah saya bacakan tadi, saya akan berusaha sebaik mungkin untuk menjalankan tugas dan memenuhi amanah tersebut.

“Memandangkan keahlian dewan yang mulia ini, yang dipenuhi dengan ahli-ahli yang amat berpengalaman, para peguam tersohor dan para cendiakawan yang ternama, saya tidak perlu lagi menyentuh tentang konsep pembahagian kuasa yang kita amalkan dan kedudukan Parlimen di dalam skema pentadbiran negara kerana saya rasa ahli-ahli yang berhormat semua sudah tentunya lebih arif daripada saya tentang hal tersebut,” katanya.

Dalam pada itu, ahli Parlimen Pengerang, Azalina Othman Said turut dilantik sebagai Timbalan Speaker Dewan Rakyat menggantikan Nga Kor Ming yang meletakkan jawatannya hari ini. — AlHijrah Online


Karavan warga Palestin diroboh Israel

RAMALLAH, 17 Januari – Jentolak Israel memusnahkan sebuah
karavan milik seorang lelaki Palestin di perkampungan Fasayil berhampiran
Jericho di Tebing Barat yang diduduki.

Israel memberi alasan terpaksa merobohkan karavan milik Abed
Al-Hadi Abyat itu kerana ia dibina tanpa permit dan tidak mendapat kelulusan
pihak berkuasa rejim.

Menurut Abyat, beliau telah melantik seorang peguam selepas
menerima notis perobohan empat bulan lalu, namun Israel tetap merobohkan
karavannya menyebabkan keluarganya hilang tempat tinggal.

Sinar Online melaporkan rejim Zionis sering menggunakan
alasan pembinaan tanpa permit bagi membolehkannya terus merobohkan kediaman
milik rakyat Palestin secara sistematik.

Hampir semua permohonan permit di Kawasan C ditolak pihak
berkuasa Israel, memaksa rakyat Palestin membina rumah secara haram.


VIDA MENGAKU TIDAK BERSALAH MUAT NAIK VIDEO ‘MUAH MUAH RAYA’ BERSIFAT SUMBANG

SEPANG: Usahawan kosmetik Datuk Seri Hasmiza Othman atau Datuk Vida mengaku tidak bersalah di Mahkamah Sesyen di sini, hari ini atas pertuduhan memuat naik dan menghantar video bersifat sumbang di laman YouTube, April lalu.

Hasmiza, 51, membuat pengakuan tersebut selepas pertuduhan dibaca di hadapan Hakim, Ahmad Fuad Othman.

Menurut pertuduhan, dia didakwa membuat dan memulakan penghantaran komunikasi iaitu video bersifat sumbang menggunakan perkhidmatan aplikasi YouTube atas nama ‘DSV Entertainment’.

Kesalahan tersebut dilakukan pada 29 April dan dilihat di pejabat Suruhanjaya Komunikasi dan Multimedia Malaysia (SKMM), Cyberjaya pada 5 Mei lalu.

Hasmiza didakwa mengikut Seksyen 233 (3) Akta Komunikasi dan Multimedia (AKMM) 1998 (Akta 588) yang boleh dikenakan hukuman denda tidak lebih RM50,000 atau penjara tidak lebih setahun atau kedua-duanya dan boleh didenda selanjutnya RM1,000 bagi setiap hari kesalahan itu diteruskan.

Ketika prosiding, Timbalan Pendakwa Raya SKMM, Fazril Sani Mohamed Fadzil mencadangkan tertuduh diikat jamin sebanyak RM10,000 dengan seorang penjamin.

Bagaimanapun, peguam bela yang mewakili Hasmiza, Datuk Adnan Seman merayu agar jumlah itu dikurangkan kepada RM2,000 berikutan ia merupakan kali pertama anak guamnya dituduh di mahkamah.

Selepas mendengar permohonan daripada kedua-dua pihak, Ahmad Fuad membenarkan Hasmiza diikat jamin RM5,000 dengan seorang penjamin dan menetapkan 7 Disember depan untuk serahan dokumen.

Sebelum ini, Hasmiza dipanggil SKMM bagi memberi keterangan berkenaan video muzik ‘Muah Muah Raya’ yang mencetuskan kontroversi serta mendapat kecaman warganet.

Konsep video muzik ‘Muah Muah Raya’ yang diketengahkan usahawan itu menerima pelbagai reaksi dan kritikan selepas ia dianggap seolah-olah tidak menghormati Aidilfitri kerana menampilkan unsur ‘drag queen’.–AlHijrah Online


TRELER JATUH DARI JEJAMBAT, LALUAN PEKAN IPOH-TASEK TERHALANG

IPOH: Pengguna jalan raya di Jalan Kuala Kangsar di sini dikejutkan dengan kejadian sebuah treler yang jatuh dari jejambat ke jalan di bawahnya, menyebabkan laluan dari arah pekan Ipoh menghala ke Tasek, terhalang tengah hari tadi.

Jurucakap Jabatan Bomba dan Penyelamat Perak berkata pihaknya menerima maklumat mengenai kejadian pada kira-kira pukul 12.27 tengah hari.

“Kita segera mengerahkan sepasukan anggota dari Balai Bomba dan Penyelamat Ipoh bagi pemantauan dan sebaik tiba pemandu lori sudah keluar dari kenderaan itu dengan sendirinya,” katanya ketika dihubungi Bernama di sini hari ini.

Beliau berkata kerja-kerja pengalihan lori dan besi jejambat yang menghalang laluan di kedua-dua arah telah diserahkan kepada pihak yang berkaitan dan tiada kemalangan jiwa atau sebarang kecederaan dilaporkan setakat ini.

Tinjauan Bernama mendapati laluan di kedua-dua arah sesak akibat besi jejambat yang menghalang laluan dan tiada kenderan lain yang terlibat dalam kejadian itu.

Terdahulu, tular beberapa gambar dan video yang menunjukkan lori terjatuh dari atas jejambat secara melintang dan kenderaan yang melalui jalan berkenaan sempat memberhentikan kenderaan dan terselamat dari dihempap lori serta besi jambatan yang jatuh.

Warganet yang berada di lokasi ketika kejadian turut berkongsi video dan gambar mengenai kejadian tersebut menerusi media sosial.–AlHijrah Online


PELAJAR TAHFIZ KONGSI PENGALAMAN JADI IMAM DI KAMPUNG ORANG ASLI

KAMPAR: Dua pelajar Tahfiz memperoleh pengalaman berbeza apabila terpilih menjadi imam di Kampung Orang Asli Sungai Gapes, Sahom, di sini sepanjang bulan Ramadan kali ini.

Muhammad Adzfar Zikri Mastor, 17, dan Amirul Haziq Faizul, 19, dari Maahad Tahfiz Al Quran Addin Malim Nawar terpilih untuk menjadi imam di Surau Al-Hasanah yang siap dibina tahun lepas bagi penduduk di situ.

Muhammad Adzfar yang berasal dari Lumut berkata walaupun baru beberapa hari namun ia mencatat pengalaman manis kerana tidak pernah memasuki mana-mana perkampungan Orang Asli sebelum ini.

“Pertama kali masuk ke sini sejak hari pertama Ramadan, saya dapat merasakan suasana yang lain daripada lain. Pemandangannya indah dan amat tenang,” kata calon Sijil Pelajaran Malaysia itu ketika ditemui Bernama di surau berkenaan.

Anak bongsu dari enam beradik itu berkata dia gembira dapat membimbing solat jemaah dan solat terawih secara bergilir-gilir dengan Amirul Haziq berbanding menjadi imam di bulan Ramadan di kawasan taman dan bandar pada tahun-tahun sebelumnya.

Sementara itu, Amirul Haziq yang berasal dari Batu Gajah berkata dia berasa sedikit gemuruh apabila diberitahu perlu tinggal di perkampungan Orang Asli kerana tidak mengetahui keadaan sebenar kawasan itu namun persepsinya berubah apabila tiba di situ beberapa hari lepas.

“Apabila datang tengok dunia Orang Asli baru saya tahu keadaan di kampung ini yang tenang dan sejuk. Penduduk di sini juga baik dan ramah ketika ditegur, lama-lama saya boleh membiasakan diri,” katanya.

Anak sulung dari tiga beradik itu juga berharap lebih ramai penduduk kampung yang tertarik dengan agama Islam dan mengimarah surau berkenaan.

Amirul Haziq berkata ini merupakan kali keempat dipilih menjadi imam pada bulan Ramadan namun ditempatkan di perkampungan Orang Asli disifatkannya agak mencabar.

“Saya akan mengambil pengalaman di sini jadi selepas ini saya boleh dihantar lagi di kawasan-kawasan lain yang mungkin lebih jauh kerana boleh membiasakan diri di tempat orang,” katanya.

Pada Oktober 2021, Bernama melaporkan rumah ‘Amek’ atau nama sebenarnya Nur Halimah Abdullah@Bah Tarek menjadi lokasi umat Islam di perkampungan Orang Asli Sungai Gapes untuk bersolat jemaah dan mendalami ajaran Islam, berikutan ketiadaan surau di kawasan itu sejak 25 tahun.

Rumah dimiliki Amek yang bermaksud ibu dalam bahasa Semai itu telah dijadikan pusat pertemuan untuk merapatkan saf selain tujuan beribadah selama tiga tahun kerana Nur Halimah merupakan antara individu pertama memeluk Islam di kampung itu pada 1996.

Bagaimanapun, masalah yang dihadapi komuniti kecil umat Islam membabitkan enam keluarga di situ selesai apabila kakaknya, Wan Icha Bahtarek, 58, bersetuju untuk menghadiahkan tanahnya untuk dijadikan sebuah surau menggunakan dana yang disumbangkan orang ramai dan bantuan Pejabat Menteri Besar Perak.

Sementara itu, pembantu Hal Ehwal Agama Islam (Mubaligh) Majlis Agama Islam dan Adat Melayu Perak (MAIPk) Abd Halim Abdul Latiff berkata dua remaja berkenaan adalah pelajar tahfiz yang ditaja oleh badan bukan kerajaan Street Dakwah untuk menjadi imam surau sepanjang bulan Ramadan ini.

Abd Halim yang turut ditugaskan di Bahagian Dakwah, Jabatan Agama Islam Perak (JAIPk) berkata mereka dipilih berdasarkan tapisan mengikut pelajar yang sudah khatam 30 juzuk dan menghafaz empat juzuk al-Quran.–AlHijrah Online


JEMAAH HAJI DIBERI KEUTAMAAN TERIMA VAKSIN COVID-19

PUTRAJAYA: Keutamaan dalam pemberian vaksin COVID-19 akan diberikan kepada bakal jemaah haji Malaysia tahun ini selepas kerajaan Arab Saudi menetapkannya sebagai syarat wajib.

Menteri Penyelaras Program Imunisasi COVID-19 Kebangsaan, Khairy Jamaluddin berkata, Tabung Haji (TH) akan mengemukakan senarai jemaah haji mengikut jadual setelah mendapat keputusan rasmi daripada kerajaan Arab Saudi.

“Adalah menjadi tanggungjawab kerajaan Malaysia bagi menyediakan vaksin bagi jemaah haji, jika ditetapkan (syarat) sebagai wajib oleh kerajaan Arab Saudi.

“Apabila kita dapat ketetapan bahawa ia adalah wajib, kita akan bekerjasama dengan TH bagi melihat senarai yang diluluskan untuk melaksanakan ibadah haji tahun ini, supaya mereka diutamakan dalam pemberian vaksin,” katanya.

Sebelum ini, Menteri Kesihatan Arab Saudi, Dr Tawfiq al-Rabiah memaklumkan vaksinasi COVID-19 adalah wajib dan ianya sebahagian daripada syarat utama untuk semua jemaah haji yang akan menunaikan ibadah tersebut pada Julai nanti.—AlHijrah Online


ISTERI DITAHAN DISYAKI LARIKAN RM520,000 WANG PERNIAGAAN SUAMI

MELAKA: Polis menahan seorang wanita disyaki melarikan wang perniagaan milik suaminya berjumlah RM520,000 dalam satu serbuan di Taman Merdeka, Batu Berendam, di sini pada Rabu lepas.

Ketua Polis Daerah Melaka Tengah ACP Christopher Patit berkata suspek berusia 35 tahun itu diberkas susulan laporan polis oleh suaminya yang mendakwa wang tunai dalam peti besi simpanannya hilang.

“Pada 4 Jan lepas kira-kira 6.30 petang pengadu berusia 37 tahun pulang ke rumahnya di Permatang Pasir, Alai dari Kuala Lumpur dan memeriksa dua peti besi di tingkat dua dan tiga, sebelum mendapati wang tunai rutin perniagaannya telah tiada.

“Jumlah wang tunai dalam kedua-dua peti besi itu lebih kurang RM520,000 dan terdapat juga wang tunai lain yang tidak dapat dipastikan jumlahnya serta barang kemas milik emak pengadu,” katanya dalam satu kenyataan di sini hari ini.

Christopher berkata pengadu yang menjalankan perniagaan pinjaman wang berlesen memaklumkan tiada kerosakan pada peti besi tersebut dan mengesyaki isterinya mencuri wang tunai daripada peti besi itu.

Beliau berkata dalam soal siasat, suspek yang mempunyai masalah dengan suaminya itu tidak mengaku terlibat dengan kes berkenaan selain turut membuat laporan polis bagi menafikan pembabitanya dalam perkara itu.

“Suspek mengatakan dia ada memulangkan RM280,000 iaitu separuh daripada jumlah wang tersebut kepada ipar yang baik dengannya di stesen minyak di Semabok dan iparnya itu juga ada membuat laporan menerima duit tersebut.

“Namun, suspek tidak pulangkan baki wang tersebut menyebabkan kes itu diteruskan, tetapi apabila ditangkap wanita itu tidak mengaku ada memulangkan wang dan mengatakan ia dokumen simpanan tetap  sahaja bukannya wang tunai,” katanya.

Christopher berkata polis turut merampas telefon bimbit jenama Iphone 12 Pro Max dan suspek direman dua hari hingga semalam, namun telah diikat jamin.

Menurutnya kes disiasat di bawah Seksyen 380 Kanun Keseksaan kerana mencuri dalam bangunan. — AlHijrah Online


IBU, BAPA TIRI DIDAKWA SEMULA TUDUHAN CUAI, SEBABKAN KECEDERAAN FIZIKAL ANAK EMPAT TAHUN

JOHOR BAHRU: Sepasang suami isteri yang dilepas tanpa dibebaskan daripada pertuduhan cuai yang mungkin menyebabkan kecederaan fizikal terhadap anak lelaki berusia empat tahun, hari ini dihadapkan semula di Mahkamah Sesyen di sini.

Ibu kandung kanak-kanak berkenaan dan lelaki yang merupakan bapa tiri, kedua-duanya berusia 23 tahun mengaku tidak bersalah atas pertuduhan itu.

Mengikut pertuduhan baharu, mereka didakwa bagi mencapai niat bersama, telah bertindak secara cuai dengan cara yang mungkin akan menyebabkan mengalami kecederaan fizikal terhadap kanak-kanak itu yang di bawah pemeliharaan mereka.

Wanita itu yang hamil tiga bulan dan suaminya dituduh melakukan perbuatan tersebut di sebuah unit apartment di Jalan Aman Taman Skudai Baru, di sini pada 12.30 tengah malam 28 April lepas.

Pertuduhan dikemukakan mengikut Seksyen 31 (1) (a) Akta Kanak-Kanak 2001 dan boleh dihukum di bawah Seksyen yang sama dan dibaca bersama Seksyen 34 Kanun Keseksaan.

Jika sabit kesalahan, boleh didenda tidak lebih RM50,000 atau penjara tidak lebih 20 tahun atau kedua-duanya sekali.

Terdahulu, Timbalan Pendakwa Raya S Thiviya menawarkan jaminan RM20,000 setiap seorang dengan seorang penjamin, selain syarat tambahan tidak mengganggu saksi kes serta menyerahkan pasport antarabangsa kepada mahkamah.

Kedua-dua tertuduh yang tidak diwakili peguam memohon wang jaminan dikurangkan.

Hakim VM Mabel Sheela menetapkan jaminan RM7,000 setiap seorang dengan seorang penjamin berserta syarat tambahan melapor diri di balai polis berdekatan sebulan sekali, dilarang mengganggu saksi serta menyerahkan pasport.

Kes akan disebut semula pada 11 Julai.–AlHijrah Online


BEKAS PEMAIN BOLA SEPAK DITAHAN TERLIBAT KES SAMUN

PONTIAN: Seorang bekas pemain bola sepak tempatan yang pernah menyarung jersi beberapa pasukan utama Liga Super ditahan selepas terlibat dalam kes pecah rumah dalam kejadian di Benut pada isnin lalu.

Menurut laporan berita yang memetik sumber suspek berusia 33 tahun telah diberkas selepas melakukan jenayah pecah rumah sehingga menyebabkan mangsa mengalami kerugian puluhan ribu ringgit.

Lelaki berkenaan diberkas polis selepas dilihat berada dalam keadaan mencurigakan.

“Apabila polis cuba menahannya, suspek yang enggan memberikan kerjasama cuba bertindak agresif menyebabkan berlaku sedikit pergelutan.

“Hasil siasatan, suspek mengaku melakukan aktiviti pecah rumah sebelum dia bersama seorang lagi rakannya menunjukkan lokasi di mana hasil rompakan disimpan,” katanya

Sementara itu, Timbalan Ketua Polis Daerah Pontian, Deputi Superintenden Abdul Hamid Abd Rahman mengesahkan kejadian dan memaklumkan kes terbabit dalam siasatan.

Bekas pemain bola sepak itu bersama rakannya di tahan mengikut Seksyen 547 Kanun Keseksaan.—AlHijrah Online


HARIMAU MALAYA KURANG 200 EKOR, DIJANGKA PUPUS DALAM 10 TAHUN

KUALA LUMPUR: Jumlah spesis Harimau Malaya dalam negara ketika ini dianggarkan kurang dari 200 ekor.

Haiwan yang turut dikenali sebagai harimau belang itu dijangka pupus dalam tempoh lima hingga 10 tahun jika tiada tindakan drastik diambil.

Menteri di Jabatan Perdana Menteri (Parlimen dan Undang-undang), Datuk Seri Wan Junaidi Tuanku Jaafar berkata, data menunjukkan populasi Harimau Malaya berada pada tahap yang sangat membimbangkan.

“Jemaah Menteri pada 16 Jun lalu bersetuju dengan sembilan tindakan strategik konservasi Harimau Malaya bagi tempoh 10 tahun bermula tahun 2021 hingga 2030 melalui tiga pendekatan,” katanya pada sesi Waktu Pertanyaan Menteri (MQT), di Dewan Rakyat, hari ini.

Beliau menjawab soalan itu bagi mewakili Menteri Tenaga dan Sumber Asli, Datuk Seri Takiyuddin Hassan yang dijangkiti COVID-19.

Antara usaha yang dilakukan kerajaan untuk mengatasi kepupusan Harimau Malaya ialah mengukuhkan rondaan penguatkuasaan, meningkatkan tadbir urus baik dan keberkesanan dalam melaksanakan konservasi Harimau Malaya, serta memperkasakan inisiatif bagi memastikan kelangsungan hidup Harimau Malaya melalui penyediaan instrumen kewangan inovatif dan skim akreditasi habitat Harimau Malaya.

Selain itu beliau berkata kerajaan juga telah melanjutkan moratorium larangan memburu rusa dan kijang yang tamat bulan ini kerana ia merupakan sumber makanan utama Harimau Malaya. – AlHijrah Online


TUJUH INDIVIDU BERI KETERANGAN BAWA BALIK ABU MAYAT CHIN PENG

LUMUT: Lima lagi individu telah memberi keterangan berhubung isu membawa pulang abu mayat bekas pemimpin Parti Komunis Malaya (PKM) Chin Peng ke negara ini.

Ketua Polis Perak, Datuk Razarudin Husain berkata, ini menjadikan kesemua tujuh individu telah memberi keterangan sejak Jumaat lepas dan siasatan berhubung kes berkenaan dijalankan pihak Bukit Aman.

“Tujuh individu telah dirakam percakapan dan pihak Bukit Aman telah melawat tempat yang ada (abu).

“Mereka ini adalah saksi-saksi yang terlibat menerima abu mayat, meletakkan (abu mayat) di tempat-tempat di kaki banjaran titiwangsa,” katanya kepada pemberita selepas menyaksikan Majlis Serah Terima Tugas Ketua Polis Daerah Manjung di Ibu pejabat Polis Daerah (IPD) Manjung di sini, hari ini.

ACP Nor Omar Sappi, 44, yang sebelum ini bertugas sebagai Ketua Jabatan Keselamatan Dalam Negeri dan Ketenteraman Awam Selangor menggantikan ACP Muhamad Hanif Othman yang ditukarkan ke Kontinjen Pahang.

Turut diadakan majlis serah terima tugas jawatan Pengerusi Persatuan Keluarga Polis (Perkep) Manjung antara Dr. Azura Abdullah Effendi dengan ACP Siti Dalila Mohd. Yasin dengan disaksikan Pengerusi Perkep negeri, Datin Zainah Othman.

Terdahulu, turut diadakan majlis penyerahan kenderaan pasukan iaitu 16 buah kenderaan pacuan empat roda jenis Toyota Hilux bagi kegunaan ketua polis balai di seluruh negeri Perak menggantikan Perodua Kancil yang telah digunakan sejak tahun 1998.

Razarudin berkata, 103 kenderaan Perodua Kancil telah mula digunakan sejak 21 tahun lepas dan kini hanya 40 buah yang masih digunakan.

“Penggantian kenderaan ini melibatkan sembilan daerah merangkumi 16 buah balai polis yang akan digantikan secara berperingkat.

“Saya berharap dengan dibekalkan kenderaan ini ketua polis balai dapat memantau pergerakan dan kerja dengan efisien sekaligus mengurangkan kadar jenayah di kawasan,” katanya. — BERNAMA


DUA REMAJA PEREMPUAN MAUT MOTOSIKAL DIREMPUH KERETA

PADAWAN: Dua remaja perempuan maut selepas motosikal ditunggang mereka dirempuh kereta ketika menyeberang jalan.

Kejadian berlaku di Jalan Batu 13, Jalan Kuching-Serian dan kedua-dua mangsa berusia 18 tahun disahkan meninggal dunia di lokasi kejadian akibat mengalami kecederaan parah.

Ketua Polis Daerah Padawan, Superintendan Abang Zainal Abidin Abang Ahmad berkata, pihaknya menerima laporan berhubung kejadian yang berlaku sekitar jam 9.14 malam.

“Apabila melepasi pembahagi laluan (tengah jalan), motosikal mereka terus masuk ke laluan kereta yang bergerak lurus yang menuju ke Serian menghala ke Kuching.

“Pelanggaran itu telah menyebabkan penunggang tercampak di atas pembahagi laluan manakala pemboceng belakang tercampak di atas jalan raya, katanya dalam satu kenyataan, hari ini.

Pemandu kereta berusia 24 tahun tidak mengalami sebarang kecederaan.

Kes disiasat di bawah Seksyen 41(1) Akta pengangkutan Jalan 1987.—AlHijrah Online


LELAKI OKU DIDAKWA TEMBAK POLIS, MILIKI SENJATA API DAN DADAH

KOTA TINGGI:  Seorang lelaki orang kurang upaya (OKU) hari ini dihadapkan ke Mahkamah Majistret dan Sesyen, di sini, atas tujuh pertuduhan menembak polis serta memiliki senjata api dan dadah.

Muhamad Firdaus Paiman, 35, yang kudung kaki kiri dan berkaki besi mengaku bersalah atas enam pertuduhan.

Mengikut pertuduhan pertama dan kedua, bapa anak dua itu mengaku bersalah memiliki sepucuk pistol jenis Beretta Gardone VT, selaras senapang patah buatan sendiri, tiga butir peluru jenis Kartus 12 Bore dan empat butir peluru jenis 9mm tanpa lesen senjata.

Tertuduh didakwa melakukan kedua-dua kesalahan itu di tepi Masjid Al-Ikhwan Gugusan Felda Adela, Pengerang, dekat sini pada 1 pagi, 10 Mei lepas.

Tukang kebun itu juga mengaku bersalah atas dua pertuduhan memiliki selaras senapang angin buatan sendiri dan sebutir peluru jenis Kartus 12 Bore tanpa lesen senjata, pada 2.30 pagi hari yang sama di sebuah rumah di Felda Tunggal, dekat sini.

Pertuduhan dikemukakan mengikut Seksyen 8 Akta Senjata Api (Penalti Lebih Berat) 1971 yang membawa hukuman penjara  maksimum 14 tahun dan sebat tidak kurang daripada enam kali dan Seksyen 8 Akta Senjata 1960, yang boleh dipenjara sehingga tujuh tahun atau denda maksimum RM10,000 atau kedua-duanya sekali, jika sabit kesalahan.

Hakim Sazlina Safie menetapkan 15 Jun ini untuk serahan dokumen, laporan kimia dan menjatuhkan hukuman.

Pendakwaan dikendalikan Timbalan Pendakwa Raya Muhammad Irsyad Mardi manakala tertuduh tidak diwakili peguam.

Di Mahkamah Majistret, tertuduh menghadapi satu pertuduhan melepaskan tembakan ke atas seorang anggota polis dan dua pertuduhan memiliki dadah.

Muhamad Firdaus didakwa telah melepaskan tembakan menggunakan senjata api dengan niat menyebabkan kecederaan terhadap Lans Koperal Mohd Shafiq Nazrin Razali bagi menghalang penangkapannya di bulatan Lotus Desaru Bandar Penawar, Pengerang pada 3.35 petang 7 Jun 2016.

Bagi pertuduhan ini tiada pengakuan direkodkan kerana kes melibatkan hukuman mati di bawah bidang kuasa Mahkamah Tinggi.

Dia didakwa mengikut Seksyen 3 Akta Senjata Api (Penalti Lebih Berat) 1971 yang jika sabit kesalahan membawa hukuman mati.

Muhamad Firdaus mengaku bersalah memiliki dadah jenis nimetazepam seberat 0.44 gram dan kanabis seberat 0.9 gram di tepi jalan Masjid Jamek Al-Ikhwan, Gugusan Felda Adela, pada 1 pagi 10 Mei lepas.

Pertuduhan mengikut Seksyen 12(2) Akta Dadah Berbahaya 1952 yang membawa hukuman penjara sehingga lima tahun atau denda tidak lebih RM100,000 atau kedua-duanya dan Seksyen 6 akta sama yang membawa hukuman penjara sehingga lima tahun atau denda tidak lebih RM20,000 atau kedua-duanya, jika sabit kesalahan.

Pendakwaan dikendalikan Timbalan Pendakwa Raya Ahmad Khairuddin Khalid.

Majistret Rashidah Baharom menetapkan 6 Julai untuk sebutan semula kes dan memindahkan kes tersebut ke Mahkamah Majistret, Pengerang.–AlHijrah Online


SABOTAJ myIMMs: LIMA PEGAWAI IMIGRESEN DITAHAN POLIS

KUALA LUMPUR, 9 Jun – Lima pegawai Jabatan Imigresen ditahan polis semalam kerana disyaki mensabotaj pelaksanaan Sistem Imigresen Malaysia (myIMMs).

Ketua Polis Negara Tan Sri Khalid Abu Bakar berkata kesemua mereka ditahan di Lapangan Terbang Antarabangsa Kuala Lumpur (KLIA) di Sepang bagi membantu siasatan. Beliau berkata operasi untuk mengesan mereka yang terlibat dalam kegiatan mensabotaj sistem myIMMs akan diteruskan.

“Polis juga ada merampas beberapa barang mereka antaranya dokumen dan siasatan akan diteruskan,” katanya yang enggan mengulas lanjut perkara itu.

Beliau berkata demikian pada sidang media selepas merasmikan Mesyuarat Agung Perwakilan Tahunan Koperasi Polis Diraja Malaysia (PDRM), di sini, hari ini.

Sebelum ini, Timbalan Perdana Menteri Datuk Seri Dr Ahmad Zahid Hamidi yang juga Menteri Dalam Negeri dilaporkan berkata kira-kira 100 orang termasuk pegawai Jabatan Imigresen dan anggota sindiket disiasat pihak berkuasa kerana disyaki terlibat dalam mensabotaj sistem myIMMs.

Katanya risikan PDRM dan Jabatan Imigresen mendapati sindiket itu menjalankan aktiviti mensabotaj sistem berkenaan kira-kira enam bulan hingga dua tahun dengan membocorkan data termasuk menggunakan nombor kod tertentu untuk disalah guna.

Laporan Ketua Audit Negara 2015 Siri 1 menyatakan myIMMs yang dibangunkan bagi menyokong operasi utama Jabatan Imigresen kurang memuaskan dan menyebabkan objektifnya terjejas.

BERNAMA


MENABUNG DALAM TH BERBANDING BELI BARANG MOTOSIKAL – WAZI

MAKKAH: Bekas pelumba motosikal negara Wazi Abdul Hamid mengingatkan anak muda untuk tidak menghabiskan duit membeli aksesori motosikal atau barangan mewah semata-mata kerana hobi, sebaliknya menabung dalam Tabung Haji (TH) supaya dapat menunaikan ibadat haji ketika usia masih muda.

Wazi, 52, yang kini berada di Tanah Suci untuk menunaikan rukun Islam itu berkata beliau kagum melihat ramai jemaah haji negara luar adalah dalam kalangan anak muda yang begitu bertenaga ketika melaksanakan ibadat.

“Jadi, daripada membeli sport rim, topi keledar berharga RM2,000, RM3,000, lebih baik simpan dalam TH, hanya RM1,300 untuk mendaftar haji, panggilan (haji) insya-Allah akan datang,” katanya kepada pemberita di sini.

Beliau turut menyarankan TH untuk mendekati anak muda dengan pelbagai program khusus bagi menarik minat golongan itu menabung dan seterusnya mendaftar haji.

“Mungkin perlu difikirkan bagaimana untuk meremajakan organisasi ini supaya anak muda tidak rasa jauh dengan TH,” katanya.

Dalam pada itu, seorang jemaah haji muda Muhammad Haqim Mohd Farid, 18, yang tidak ditemani ahli keluarga berkata dia memberanikan diri untuk berjauhan dengan ibu bapa sepanjang berada di sini.

“Lagipun, saya memang suka berjalan seorang diri, dah biasa seorang,” katanya yang berasal dari Batu Pahat, Johor.

Pemuda itu didaftarkan ibunya untuk menunaikan haji pada 2009 iaitu ketika beliau baru berumur empat tahun. — AlHijrah Online


SEORANG MAUT PESAWAT TERHEMPAS DI IPOH

IPOH: Seorang jurulatih penerbangan maut manakala seorang lagi cedera dalam insiden pesawat ringan terhempas di Jalan Dr Nazrin Shah, Sungai Rokam, Medan Gopeng di sini malam semalam.

Mangsa yang maut ialah Fajim Juffa Mustafa Kamal, 52, dari Semenyih, Selangor manakala mangsa yang cedera ialah Muhammad Din Fikri Zainal Abidin, 62, dari Bukit Damansara, Kuala Lumpur.

Ketua Polis Perak Datuk Mior Faridalathrash Wahid berkata pihaknya menerima panggilan mengenai insiden itu pada kira-kira 8.10 malam dan siasatan awal mendapati kedua-dua jurulatih penerbangan bertolak dari sekolah latihan kapal terbang yang terletak berhampiran.

“Mereka dipercayai menaiki pesawat jenis Piper 28 dan cuaca adalah baik ketika kejadian.

“Pihak Berkuasa Penerbangan Awam Malaysia (CAAM) akan membuat siasatan untuk mengetahui punca kejadian,” katanya kepada pemberita di lokasi kejadian.

Beliau berkata kedua-dua mangsa dibawa ke Hospital Raja Permaisuri Bainun di sini tindakan lanjut.

Difahamkan, pihak syarikat penerbangan BATS Aviation sudah menghubungi keluarga mangsa terlibat bagi memaklumkan kejadian. – AlHijrah Online


BAYI PEREMPUAN MAUT DILANGGAR PACUAN EMPAT RODA SEDANG MENGUNDUR

KEMAMAN: Seorang bayi perempuan berusia setahun lima bulan maut selepas dilanggar kenderaan pacuan empat roda dipercayai dipandu sepupunya di rumah mereka di Kampung Darat Kolam, Kerteh di sini, malam tadi.

Ketua Polis Daerah Kemaman Supt Hanyan Ramlan berkata mangsa Syaza Syazwina Zahra Mohd Sazali mengalami kecederaan parah di bahagian kepala meninggal dunia di tempat kejadian.

“Polis menerima panggilan berhubung kejadian itu pada 8.30 malam tadi. Siasatan awal mendapati kenderaan tersebut dipandu sepupu mangsa yang berusia 19 tahun.

“Kenderaan itu diparkir di hadapan rumah tersebut dan pemandu dikatakan sedang mengundur kenderaan untuk ke rumah bapa mentuanya di Rasau, Dungun,” katanya dalam kenyataan hari ini.

Hanyan berkata dalam kejadian berkenaan, mangsa yang tinggal di rumah bersebelahan telah keluar tanpa pengetahuan ibunya dan berada di belakang kenderaan itu ketika ia sedang mengundur.

“Mangsa telah terkena tayar sebelah kiri kenderaan itu dan mengalami kecederaan parah di kepala sebelum disahkan meninggal dunia di lokasi kejadian.

“Mayat mangsa dihantar ke Hospital Kemaman untuk bedah siasat dan kes disiasat mengikut Seksyen 41 (1) Akta Pengangkutan Jalan 1987,” katanya. — AlHijrah Online


HORMAT KEPUTUSAN GENCATAN SENJATA – PBB

NEW YORK: Setiausaha Agung Pertubuhan Bangsa-Bangsa Bersatu (PBB), Antonio Guterres menggesa agar semua pihak menghormati keputusan gencatan senjata yang dipersetujui rejim Zionis dan pejuang Hamas pada 21 Mei lalu.

Jurucakap Guterres dalam sidang akhbar berkata, beliau prihatin terhadap kekerasan yang meningkat di Semenanjung Gaza, lapor agensi Xinhua.

Gutteres mahu melihat permusuhan dapat dihentikan dan memberi ruang kepada pihak bertanggungjawab melakukan usaha bagi menstabilkan keadaan.

Awal pagi semalam, Israel telah melancarkan serangan udara semula ke atas Gaza selepas peperangan selama 11 hari pada Mei lalu.

Ia merupakan serangan pertama selepas pentadbiran kerajaan gabungan Israel baharu yang diketuai Naftali Bennet.

Serangan tersebut turut menyasarkan kawasan tentera milik Hamas di selatan Khan Younes.

Menurut jurucakap tentara Israel, mereka menuduh Hamas perlu bertanggungjawab ke atas apa yang berlaku di Gaza dan memberi amaran akan menanggung akibatnya.

“Pasukan Pertahanan Israel (IDF) bersiap sedia untuk setiap senario, termasuk bertempur semula selain memberi amaran kepada Hamas untuk menanggung akibatnya,” katanya.

Serangan yang dilancarkan Israel merupakan serangan balas terhadap tindakan pejuang Palestin yang melepaskan ’belon api’ yang menyebabkan beberapa kebakaran di Selatan Israel.

Pejuang Palestin bertindak untuk menunjuk perasaan selepas ratusan penduduk Yahudi menyertai ‘Perarakan Bendera’ di kawasan Baitulmaqdis.—AlHijrah Online


MAYAT LELAKI TANPA IDENTITI DITEMUKAN REPUT DI TASIK BUKIT MERAH

IPOH: Mayat lelaki tanpa identiti ditemukan dalam keadaan reput di Tasik Bukit Merah di Bagan Serai, semalam.

Ketua Polis Perak Datuk Seri Mohd Yusri Hassan Basri berkata pihaknya menerima maklumat pada pukul 3.30 petang mengenai penemuan satu mayat dalam keadaan tertiarap dan terapung dengan keadaan mayat sudah menggelembung dan mereput.

“Pemeriksaan lanjut mendapati mayat mempunyai tatu pada lengan kanan, bahu kanan dan kiri dan terdapat tulisan ‘ushra’ di lengan kanan mayat.

“Hasil siasatan Bahagian Siasatan Jenayah Ibu Pejabat Polis Daerah (IPD) Kerian mendapati tada unsur perlakuan jenayah di tempat kejadian,” katanya dalam satu kenyataan.

Mohd Yusri berkata mayat terbabit akan menjalani proses bedah siasat di Hospital Parit Buntar dan buat masa ini, kes diklasifikasikan sebagai mati mengejut.

Pihak polis meminta orang ramai yang kehilangan ahli keluarga atau mempunyai sebarang maklumat supaya menghubungi balai polis terdekat atau Bilik Gerakan IPD Kerian menerusi talian 05-7212222.–AlHijrah Online


BIAR POLIS SIASAT DAKWAAN ISU MORAL PEGAWAI JKSM – IDRIS AHMAD

PUTRAJAYA: Jabatan Perdana Menteri (Hal Ehwal Agama) menyerahkan sepenuhnya kepada pihak berkuasa dalam urusan siasatan berhubung dakwaan isu moral membabitkan pegawai Jabatan Kehakiman Syariah Malaysia (JKSM).

Dalam kenyataannya sebentar tadi, menterinya Senator Idris Ahmad berkata, pihaknya sama sekali tidak akan mencampuri bidang kuasa pihak polis dan undang-undang yang sedang berkuatkuasa.

“Semua pihak diminta akur dan menyerahkan sepenuhnya kepada pihak berkuasa untuk membuat siasatan yang telus dan terperinci”, jelas Senator Idris.

Beliau dalam pada itu meminta semua pihak untuk menghentikan daripada mengeluarkan sebarang kenyataan yang boleh menganggu proses siasatan oleh pihak berkuasa.

Media sebelum ini melaporkan pegawai JKSM berkenaan didakwa terbabit jenayah moral susulan pendedahan oleh seorang bekas pemimpin politik di Facebook pada 10 dan 13 Januari lalu.

Susulan itu, pelbagai pihak mendesak pegawai berkenaan supaya direhatkan daripada menjalankan tugas.

Memetik Harian Metro 15 Januari lalu, pegawai terbabit dilapor akan meminta nasihat daripada peguam-peguamnya berhubung gesaan itu. —Alhijrah Online


SOAL WANITA JELAJAH TAIPEI BANDARAYA MESRA MUSLIM

Taiwan memiliki sejarah kenegaraan yang unik. Sejarah jatuhnya kerajaan demokrasi pimpinan Chiang Kai Shek di China, yang terpaksa melarikan diri ke Taiwan adalah detik awal terbentuknya kuasa demokrasi tunggal di wilayah majoriti penduduk China.

Chiang Kai Shek lari ke Taiwan setelah dikalahkan Tentera Merah pada 1949.

Sejak itu, hingga hari ini Taiwan yang dihuni 23 juta penduduk sering berkonfrantasi dengan Beijing.

Provokasi kedua-dua kerajaan sentiasa menjadi perhatian dunia kerana sebarang bentuk ketegangan bersenjata akan menyebabkan Laut China Selatan dipenuhi armada perang tanda campurtangan Amerika Syarikat dan Russia.

Namun, kontroversi pulau ini tidak menghakis popularitinya. Taipei kekal sebagai titik pesona pelancong dunia yang mahu melihat sebuah negara penduduk Cina yang konservatif tetapi demokratik.

Hos Soal Wanita, Farahanim Razak turut dipegun keinginan melihat realiti Taipei dan warna demokrasi yang terus dipertahankan penduduk Taiwan.

Paling menarik ialah peluang mengunjungi lokasi menarik seperti Syntrend yang terkenal sebagai pusat digital.

Bagi peminat permainan virtual,  Syntrend antara titik biru yang menawarkan pelbagai versi menarik permainan virtual.

Sebagai kota mesra muslim, lawatan ke Taipei tidak lengkap sekiranya tidak berkunjung ke restoran halal seperti Restoran Hui Guan dan Ice Monster.

Malah Hotel Atami dan Hotel Sherwood turut tersenarai sebagai destinasi makanan halal yang mewah dengan hidangan hasil tangkapan laut.
Kru Soal Wanita turut berpeluang merakamkan aksi selebriti tanahair, Dato’ Fazley Yaacob yang turut berada di Taiwan bagi mempromosi makanan halal Malaysia.

Saksikan pertarungan memasak yang penuh dengan aksi dramatik antara Fadzley dan Chef Nieh dari Restoran Hui Guan.

Semua ini dalam Soal Wanita siaran Sabtu 4 Jun pukul 2.05 petang.


KAKITANGAN HOSPITAL DIDAKWA MEMANDU BAWAH PENGARUH ALKOHOL

IPOH: Seorang kakitangan sebuah hospital awam yang ditahan selepas mengamuk dan memukul dua orang pegawai rendah polis mengaku tidak bersalah di Mahkamah Majistret di sini hari ini atas pertuduhan memandu kenderaan ketika di bawah pengaruh alkohol.

Jazvinjit Singh, 30, didakwa sebagai pemandu sebuah kereta telah memandu kenderaan itu dengan kadar alkohol melebihi had yang ditetapkan iaitu 167 miligram (mg) alkohol dalam 100 mililiter (ml) darah, lebih 117mg daripada had yang ditetapkan iaitu 50mg per 100ml.

Kesalahan itu didakwa dilakukan di hadapan Pos Pengawal Pangkalan Latihan Pasukan Gerakan Udara (PLPGU) Ipoh di Jalan Lapangan Terbang Off Jalan Angsana di sini pada 12.10 tengah malam, Jumaat lepas.

Pertuduhan dikemukakan mengikut Seksyen 45A(1) Akta Pengangkutan Jalan 1987 dan boleh dihukum di bawah seksyen sama yang membawa hukuman penjara maksimum dua tahun dan denda minimum RM10,000 serta maksimum RM30,000 jika sabit kesalahan.

Selain itu tertuduh juga boleh hilang kelayakan daripada memegang atau mendapatkan lesen memandu selama tidak kurang dua tahun dari tarikh sabitan.

Kes dikendalikan Timbalan Pendakwa Raya N. M Moganaraj Mithra manakala Jazvinjit diwakili peguam Ranjit Singh Sandhu.

Mahkamah membenarkan tertuduh diikat jamin RM7,000 dengan seorang penjamin serta syarat tambahan melaporkan diri di balai polis berdekatan setiap bulan dan menetapkan 3 April untuk sebutan semula kes.

Pada Jumaat lepas, polis menahan lelaki itu yang disyaki di bawah pengaruh alkohol selepas mengamuk dan memukul dua orang pegawai rendah polis di hadapan PLPGU.

Ketua Polis Daerah Ipoh ACP Yahaya Hassan dilaporkan berkata lelaki berkenaan terlanggar pengadang jalan berhampiran pos pengawal sebelum mengamuk semasa pemeriksaan dilakukan terhadapnya.–AlHijrah Online


LELAKI LETAK VAPE PADA MULUT BAYI DITAHAN

JOHOR BAHRU: Polis menahan seorang lelaki yang meletakkan rokok elektronik (vape) pada mulut seorang bayi di sebuah restoran di Bandar Baru Uda, di sini seperti yang tular di media sosial.

Ketua Polis Daerah Johor Bahru Utara ACP Rupiah Abd Wahid berkata, lelaki berusia 23 tahun itu telah ditahan Bahagian Siasatan Jenayah Ibu Pejabat Polis Daerah di sini pada jam 12.45 tengah hari semalam.

Menurutnya, tangkapan dibuat selepas pihaknya menerima laporan polis oleh ibu kepada bayi perempuan berusia tujuh bulan itu pada 6 Ogos lepas.

Tambah Rupiah, pengadu turut memaklumkan bahawa lelaki terbabit merupakan kenalan adik perempuannya.

“Ketika kejadian beliau bersama mangsa (bayinya), adik perempuan dan lelaki terbabit sedang berada di kedai makan.

“Tiba-tiba suspek yang sedang memangku mangsa dengan niat bergurau telah meletakkan vape yang tidak berfungsi pada mulut mangsa dan kejadian itu dirakam adiknya,” katanya.

Ujarnya, video tersebut telah dimuat naik di laman media sosial oleh adiknya dan tular sehingga mendapat kecaman daripada warga net.

Susulan itu, polis telah membuka kertas siasatan sementara permohonan reman terhadap suspek akan dibuat hari ini bagi melakukan siasatan lanjut.

Kes disiasat mengikut Seksyen 31 (1)(a) Akta Kanak-Kanak 2001 jika sabit kesalahan boleh dihukum penjara maksimum 20 tahun atau denda RM50,000, atau kedua-duanya sekali.

Rupiah menasihati orang ramai agar tidak mengeluarkan sebarang komen atau maklumat tidak benar bagi mengelakkan kegusaran dalam kalangan masyarakat.–AlHijrah Online


LELAKI MENGAMUK DI SEKOLAH HANYA LATIHAN DEMONSTRASI KESELAMATAN

SEREMBAN: Polis mengesahkan video tular memaparkan lelaki membawa sebatang kayu dan mengamuk di kawasan sebuah sekolah di sini dua hari lepas merupakan sebahagian daripada latihan demonstrasi keselamatan sekolah terbabit.

Ketua Polis Daerah Seremban ACP Nanda Maarof berkata sehubungan itu, orang ramai dinasihatkan supaya tidak lagi membuat kenyataan dan spekulasi tidak berasas berkenaan video berkenaan.

“Hasil semakan lanjut mendapati kejadian tersebut berlaku di sebuah sekolah di Sikamat dan pihak sekolah mengesahkan ia merupakan sebahagian daripada latihan demonstrasi keselamatan yang dijalankan pada 1 Feb lepas di sekolah itu,” katanya dalam kenyataan hari ini.

Terdahulu, tular video berdurasi 1.03 minit memaparkan seorang lelaki membawa sebatang kayu mengamuk dalam kawasan sekolah kerana anaknya dipukul oleh guru sehingga menimbulkan salah faham awam.–AlHijrah Online


TAMAT PEMERINTAHAN 30 JAN, AL-SULTAN ABDULLAH ZAHIR PENGHARGAAN KEPADA RAJA-RAJA MELAYU

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menzahirkan penghargaan atas sokongan Raja-Raja Melayu yang membolehkan pelbagai peristiwa dan dugaan melanda negara dalam tempoh hampir lima tahun sejak 2019 dapat diatasi Seri Paduka.

Al-Sultan Abdullah, yang bakal menamatkan pemerintahan sebagai Yang di-Pertuan Agong ke-16 pada 30 Jan tahun depan, bertitah walaupun menempuh pelbagai peristiwa dan badai gelora, Raja-Raja Melayu sentiasa membantu mencari jalan penyelesaian terbaik demi kesejahteraan rakyat jelata.

“Sama ada ketika berhadapan kemelut politik dan pandemik COVID-19, sepanjang Paduka Adinda memerintah negara; Paduka Adinda sentiasa menjunjung sumpah yang telah dilafazkan iaitu untuk memerintah Malaysia yang kita cintai ini dengan secara adil menurut peruntukan Perlembagaan Persekutuan dengan sepenuh ketelusan hati.

“Paduka Adinda juga amat bersyukur dan berterima kasih di atas kesudian Duli Yang Maha Mulia Raja-Raja Melayu berangkat ke Istana Negara untuk berbincang dan bersama berganding bahu dalam melontar buah pandangan yang bernas demi untuk membantu dalam mencapai jalan penyelesaian buat negara dan kesejahteraan rakyat jelata,” titah Seri Paduka.

Al-Sultan Abdullah bertitah demikian pada hari kedua Mesyuarat Majlis Raja-Raja ke-262 di Istana Negara hari ini. Mesyuarat yang berlangsung sejak semalam dipengerusikan Sultan Johor Sultan Ibrahim Almarhum Sultan Iskandar.

Al-Sultan Abdullah bertitah menerusi sokongan padu Raja-Raja Melayu sepanjang pemerintahan Seri Paduka, ia akhirnya membawa negara dan rakyat jelata dilindungi daripada  terus terjerumus ke kancah yang tidak menentu.

“Hakikatnya, institusi Yang di-Pertuan Agong bukanlah sekadar simbolik semata-mata. Ia adalah pelindung kepada amalan demokrasi, tiang seri kepada keamanan negara dan nadi kepada perpaduan negara.

“Ia mempunyai roh dan semangat sebagai instrumen semak dan imbang terakhir negara yang berupaya menggunakan budi bicara untuk menzahirkan kata putus tatkala negara menemui jalan buntu,” titah Seri Paduka.

Al-Sultan Abdullah bertitah pada hemat Seri Paduka, Raja-Raja Melayu secara kolektif merupakan payung yang melindungi rakyat jelata serta benteng kepada kemakmuran dan kesejahteraan negara.

Kekuatan yang mengalir dalam tubuh Seri Paduka Baginda Yang di-Pertuan Agong adalah cerminan kepada daulat sekalian Duli Yang Maha Mulia Raja-Raja Melayu, titah Seri Paduka.

Al-Sultan Abdullah turut menyorot beberapa peristiwa sepanjang tempoh Seri Paduka memerintah,  antaranya apabila negara diselubungi dengan penularan pandemik COVID-19 yang telah memberi kesan kepada ekonomi negara dan kelangsungan hidup rakyat jelata sehingga Proklamasi Darurat terpaksa diisytiharkan dan Perintah Kawalan Pergerakan dikuatkuasakan.

Terpahat dalam lipatan sejarah negara bahawa Seri Paduka merupakan satu-satunya Yang di-Pertuan Agong yang diberi keafiatan untuk memerintah negara dengan empat orang perdana menteri, bersama empat jemaah menteri yang berlainan.

“Begitu juga setelah negara menghadapi Pilihan Raya Umum ke-15, buat pertama kalinya dalam sejarah demokrasi Malaysia, negara berhadapan dengan situasi Parlimen tergantung, dalam apa juga situasi Paduka Adinda telah memberi ruang kepada Ahli-ahli Dewan Rakyat untuk mencapai satu kesepakatan atas prinsip perpaduan demi untuk masa hadapan negara,” titah Seri Paduka.

Al-Sultan Abdullah turut menjunjung kasih kepada Timbalan Yang di-Pertuan Agong Sultan Nazrin Shah atas kesudian menjalankan tugas-tugas Yang di-Pertuan Agong semasa ketiadaan Seri Paduka di tanah air atau tidak dapat menjalankan tugas kerana faktor kesihatan.

“Sayugia Paduka Adinda berasa amat bertuah dan bersyukur kerana setelah 44 tahun selaku Tengku Mahkota Pahang dan 15 hari setelah dimasyhurkan sebagai Sultan Pahang, Paduka Adinda telah dilimpahi keafiatan serta diangkat kemuliaan oleh Allah SWT untuk bersemayam di atas takhta kerajaan,” titah Seri Paduka.

Esok, Mesyuarat Majlis Raja-Raja ke-263 (Khas) akan diadakan bagi Raja-Raja Melayu membuat pengundian memilih Yang di-Pertuan Agong ke-17 serta Timbalan Yang di-Pertuan Agong baharu. –AlHijrah Online


ISU TAMPAR PEMAIN: LESEN JURULATIH DIBATALKAN

PUTRAJAYA: Lesen jurulatih pasukan bola tampar wanita Melaka bawah 14 tahun yang menampar dua pemainnya dibatalkan, kata Menteri Belia dan Sukan Hannah Yeoh.

Beliau berkata jurulatih itu yang juga seorang guru tidak lagi dibenarkan menjadi jurulatih sukan tersebut termasuk untuk murid sekolah.

Hannah berkata Majlis Sukan Negara dan Persatuan Bola Tampar Malaysia (MAVA) telah memuktamadkan siasatan insiden itu dan sebulat suara memutuskan jurulatih itu sepatutnya hilang kelayakan menjadi jurulatih.

“Jurulatih itu telah ditarik balik Sijil Kejurulatihan Bola Tampar Tahap 1 (Sukan Spesifik) oleh MAVA. Tiada apa-apa berunsur peribadi dengan keputusan ini, kita ingin jadikan insiden ini sebagai pengajaran agar ia tidak berulang.

“Kementerian Belia dan Sukan (KBS) dan Kementerian Pendidikan (KPM) berpendirian senada dengan MAVA membatalkan lesen jurulatih itu,” katanya dalam sidang media bersama Menteri Pendidikan Fadhlina Sidek di sini hari ini.

Jurulatih terbabit, Saiful Hadee Amar, 44, sebelum ini telah membuat permohonan maaf secara terbuka dan sedia berdepan tindakan, susulan kejadian itu yang berlaku ketika kejohanan di Johor pada 14 hingga 16 Sept tahun lepas tular baru-baru ini.

Hannah berkata susulan insiden itu, pihaknya menyedari bahawa terdapat keperluan untuk semua jurulatih kepada murid sekolah menjadi sebahagian daripada Skim Perlesenan Kebangsaan (SLLK) dan Skim Persijilan Kejurulatihan Kebangsaan (SPPK).

Sementara itu, beliau berkata KBS telah mengarahkan Akademi Kejurulatihan Kebangsaan (AKK) di bawah Institut Sukan Negara supaya memastikan pelaksanaan peraturan mewajibkan jurulatih memperbaharui lesen setiap dua tahun.

“Ia diperketatkan lagi bagi memastikan jurulatih sukan negara sentiasa dipantau perkembangan dan keaktifan karier kejurulatihan mereka, ia juga membolehkan AKK dan pemegang taruh mengemas kini data dan membantu jurulatih meningkatkan kemahiran mereka melalui upskilling dan reskilling (peningkatan kemahiran dan pemahiran semula),” katanya.

Sementara itu, Fadhlina berkata KPM selesai menjalankan siasatan insiden itu dan menyerahkan kepada Jabatan Pendidikan Negeri untuk mengambil sebarang tindakan berkaitan.

“KPM sentiasa komited untuk memastikan keselamatan dan kebajikan murid menjadi keutamaan. Oleh itu, semua pihak yang terlibat perlu mengambil berat dan memberi perhatian untuk mengelak atau mengawal daripada berlaku sebarang kemungkinan yang tidak dingini,” katanya. –AlHijrah Online


GEMPA BUMI SEDERHANA LANDA UTARA SUMATERA

KUALA LUMPUR: Gempa bumi sederhana berukuran 5.7 skala Richter dikesan berlaku di Utara Sumatera, Indonesia pada 3.28 pagi tadi.

Jabatan Meteorologi Malaysia (MetMalaysia) dalam kenyataan hari ini memaklumkan gempa itu berlaku pada jarak 286 kilometer barat daya dari Sabak Bernam, Selangor.

Menurut jabatan itu, gegaran mungkin dirasai di Lembah Klang, Selangor, Negeri Sembilan, Melaka serta Perak dan MetMalaysia akan terus memantau keadaan itu.


BEBERAPA R&R, HENTIAN PLUS DITUTUP TIGA HARI MULAI SELASA

KUALA LUMPUR, 17 Jun – Beberapa kawasan rehat dan rawat (R&R) dan hentian di bawah kendalian Projek Lebuhraya Usahasama Berhad (PLUS) akan ditutup tiga hari kepada pengguna, mulai Selasa depan.

PLUS dalam kenyataan hari ini berkata penutupan sementara itu bertujuan melancarkan kerja penyelenggaraan di kawasan R&R serta hentian terlibat.

Hentian yang akan ditutup di Lebuhraya Utara-Selatan pada 21 Jun ialah kawasan R&R Ayer Keroh (Arah Utara) di KM205 dan kawasan R&R Pagoh (Arah Selatan) di KM135.5 pada pukul 9 pagi hingga 4 petang manakala hentian sebelah Taiping (Arah Selatan) di KM212.6 akan ditutup dari pukul 8 pagi hingga 5 petang.

Bagi Lebuhraya Seremban-Port Dickson, kawasan R&R Mambau (Arah Timur) di KM12.5 turut ditutup sementara dari pukul 7 pagi hingga 12 tengah hari manakala kawasan R&R Machap (Arah Selatan) di KM74.7 Lebuhraya Utara-Selatan ditutup dari pukul 9 pagi hingga 4 petang pada 22 Jun.

Penutupan pada 23 Jun pula melibatkan kawasan R&R Rawang (Arah Utara) di KM440 Lebuhraya Utara-Selatan yang akan ditutup pada pukul 9 pagi hingga 6 petang.

“Sepanjang kerja penyelenggaraan ini dijalankan semua gerai, kiosk dan kemudahan awam lain akan ditutup kepada orang ramai manakala stesen minyak masih dibuka seperti biasa,” menurut kenyataan itu.

BERNAMA


Anggota pengasas AKP letak jawatan, mahu tubuh parti baharu

ANKARA, 9 julai – Bekas Menteri Ekonomi Turki, Ali Babacan meletak jawatan daripada parti pemerintah semalam, lapor media Turki sekali gus memberi tamparan hebat kepada Presiden Recep Tayyip Erdogan.

Dalam kenyataan mengkritik hala tuju kerajaan, Babacan, seorang anggota pengasas Parti Keadilan dan Pembangunan (AKP) memetik perbezaan mendalam berhubung dasar dan berkata Turki memerlukan ‘visi baharu’.

Babacan dianggap ahli politik liberal yang menjamin dasar ekonomi munasabah ketika memegang jawatan sebagai menteri ekonomi pada tahun 2002 hingga 2007.

“Sejak beberapa tahun lalu, timbul perbezaan mendalam berkaitan langkah yang diambil dalam pelbagai bidang dan prinsip, nilai serta idea yang saya percaya,” kata Babacan menurut laman HaberTurk.

“Dalam situasi kini, Turki memerlukan visi baharu untuk masa depan,” katanya sambil menyeru pelaksanaan ‘strategi, pelan dan program baharu’.

Dalam pada itu, halaman rasmi beliau di laman web Parti AKP sebagai anggota pengasas tidak lagi wujud.

Terdapat spekulasi bahawa Babacan akan menubuhkan parti politiknya sendiri dan sesetengah laporan media Turki mengatakan beberapa ahli parlimen AKP berkemungkinan akan menyertai beliau.

Babacan dilihat mengesahkan khabar angin tersebut dengan menyatakan ‘usaha baharu’ tidak dapat dielakkan demi masa depan Turki.

“Saya dan ramai lagi rakan berasa bertanggungjawab untuk memulakan usaha ini,” katanya sambil menambah beliau tidak boleh terus menjadi ahli AKP.

Sementara itu, media Turki melaporkan bekas presiden dan pengasas bersama AKP, Abdullah Gul mungkin akan turut serta dalam parti baharu di bawah Babacan.

Bagaimanapun, Babacan mahupun Gul tidak memberi komen berhubung khabar angin tersebut.

Sinar Harian yang memetik laporan AFP menyebutkan Abdulkadir Selvi, seorang kolumnis pro-kerajaan akhbar harian Hurriyet, minggu lepas menulis, Babacan bertemu Erdogan pada 30 Mei lalu dengan hasrat untuk meletak jawatan namun mengambil keputusan tidak berbuat demikian berikutan pilihan raya datuk bandar Istanbul yang diadakan pada 23 Jun.

Selvi berkata, Babacan memberitahu Erdogan bahawa beliau merancang untuk meletak jawatan dan menubuhkan sebuah parti.

Parti AKP tewas dalam undian semula di Istanbul bulan lalu dengan lebih 800,000 undi susulan kekalahan awal pada 31 Mac lalu.


WANITA BUNUH KUCING BUNTING DIREMAN EMPAT HARI

BUKIT MERTAJAM: Seorang wanita yang didakwa membunuh seekor kucing yang sedang bunting di kawasan perumahan di Jalan Pintas Kaloi, Seberang Jaya, Pulau Pinang kelmarin direman selama empat hari oleh Mahkamah Majistret Bukit Mertajam.

Hakim Ahzal Fariz Ahmad Khairuddin membenarkan permohonan Jabatan Perkhidmatan Veterinar (JPV) untuk menahan reman suspek bagi membantu siasatan mengikut Akta Kebajikan Haiwan 2015.

Suspek yang berusia 51 tahun dilaporkan memukul dua ekor kucing dengan menggunakan sebatang besi sehingga salah seekor kucing yang sedang bunting mati.

Laporan lain mengatakan seekor lagi kucing mengalami kecederaan pada bahagian mulut.

Kejadian tersebut disedari seorang juruteknik lelaki, 30, yang kemudian membuat laporan polis termasuk melaporkannya kepada pihak JPV untuk tindakan lanjut.

Suspek wanita yang bekerja sebagai broker itu dikatakan berang terhadap dua kucing berkenaan yang membuang najis di hadapan rumahnya.

Sementara itu, Pegawai Penyiasat JPV, Azhar Ahmad, berkata siasatan pihaknya mendapati dua kucing itu adalah kucing terbiar dan berkeliaran di kawasan itu.

Setelah menerima laporan berhubung kejadian, pihaknya telah pergi ke rumah suspek untuk menjalankan siasatan termasuk membuat rampasan pakaian serta besi yang dipercayai digunakan dalam kejadian itu.

Katanya, bangkai kucing yang mati telah dihantar ke makmal veterinar untuk proses bedah siasat.

Manakala seekor lagi kucing yang cedera kini masih menerima rawatan berikutan mukanya bengkak dan mengalami kesukaran untuk makan.—AlHijrah Online


KES HFMD DIJANGKA TURUN DUA HINGGA TIGA MINGGU LAGI – KHAIRY

ALOR SETAR: Kementerian Kesihatan (KMM) menjangkakan kes penyakit tangan, kaki dan mulut (HFMD) akan menurun dalam tempoh dua hingga tiga minggu lagi.

Menteri Kesihatan Khairy Jamaluddin berkata penularan penyakit itu biasanya berlaku secara bermusim dan apabila tahap imuniti kanak-kanak meningkat, kes jangkitan akan turun dengan sendirinya.

“Ia (HFMD) akan mula dan akan jadi gelombang dan tak sampai sebulan ia akan turunlah dengan signifikan sendirinya.

“Apabila ramai kanak-kanak terdedah kepada virus-virus tersebut, maka tahap imuniti mereka akan naik dan akan turun bilangan kes dan juga ada intervensi dari segi kebersihan kendiri, kebersihan taska, pusat-pusat asuhan dan sebagainya juga membantu,” katanya pada sidang media di sini hari ini.

Terdahulu beliau menghadiri majlis penyerahan sumbangan peralatan perubatan daripada kerajaan Jepun melalui Bantuan Geran Jepun kepada KKM yang turut dihadiri Duta Besar Jepun ke Malaysia Takahashi Katsuhiko.

Khairy berkata kementeriannya mempunyai teori berkenaan faktor peningkatan kes HFMD dengan mendadak pada tahun ini berbanding pada 2019 iaitu sebelum pandemik COVID-19.

Beliau berkata sewaktu tempoh pandemik selama dua tahun lepas, kanak-kanak kurang berada di luar dan tidak terdedah kepada virus HFMD sekali gus menyebabkan imuniti mereka rendah bagi melawan virus itu.

“Jadi bila dia (kanak-kanak) tak terdedah kepada virus ini, dia punya tahap imuniti pun turunlah. Dia tak pernah jumpa virus ini. Ini teori klasik imuniti semula jadi. Bila dia tak terdedah dengan virus-virus, dia punya imuniti akan rendah.

“Sebab itu mungkin kes agak tinggi sekarang sebab kanak-kanak kita boleh dikatakan sebagai naif dengan virus HFMD ini, jadi sebab itu akan ada banyak kes ketika ini,” katanya.

Beliau menjelaskan kebanyakan kes HFMD di negara ini juga tidak serius, namun ibu bapa dinasihatkan supaya segera membawa anak mereka mendapatkan rawatan sekiranya bergejala dan tidak menghantar ke taska, tadika atau pusat asuhan kanak-kanak sekiranya dijangkiti penyakit itu. –AlHijrah Online


TV AlHijrah perjuang isu masyarakat, promosi keindahan Islam

KUALA LUMPUR – Stesen televisyen berkonsepkan Islam, TV
AlHijrah akan terus memperjuangkan isu berkaitan masyarakat serta menonjolkan
keindahan Islam bagi menangani sebarang salah tanggap masyarakat terhadap
situasi yang banyak melanda negara mutakhir ini.

Ketua Pegawai Eksekutif TV AlHijrah, Namanzee Harris
berkata, sesuai dengan sasaran penonton utama yang terdiri daripada mereka yang
berusia 40 tahun ke atas dan beragama Islam serta muallaf, rancangan yang
mengangkat isu seperti ini menjadi pilihan untuk diketengahkan.

Terkenal sebagai sebuah stesen yang didominasi oleh penonton Islam, penjelasan atau analisa terhadap isu yang sedang melanda umat Islam masakini seperti isu tulisan Jawi, produk halal, ekonomi Islam dan seumpamanya menjadi keutamaan stesen ini.

“Rancangan yang menyebarkan nilai Islam acuan Malaysia ini mampu
memberi pencerahan kepada golongan yang diserang Islamofobia. Kita menjadi
lidah kepada agensi dan telinga kepada rakyat”, katanya menjawab soalan media dalam
pertemuan “Sembang Santai Ulangtahun ke-9 bersama Namanzee Harris” di Pusat
Penyiaran Digital TV AlHijrah, di sini petang tadi.

Program seperti ini dikupas dalam rancangan isu semasa “Analisis
Bersama Finaz Yunus’’ yang menyediakan platform untuk kedua belah pihak
berhujah secara ilmiah dalam melontarkan pandangan yang berbeza.

“Analisis merupakan platform kepada kedua belah pihak
menyatakan pendapat mereka. Kita sedar, masyarakat kini tidak mahu fikiran
mereka didoktrinkan oleh media kerana mereka terdedah kepada pelbagai sumber di
media sosial. Jadi kita di TV AlHijrah bertindak membawa suara netizen ke kaca
televisyen,” kata Syafinaz Yunus, penerbit dan pengacara rancangan itu.

Sebagai sebuah medium dakwah, TV AlHijrah juga menjadi jambatan penyatuan masyarakat yang tergabung daripada pelbagai agama.

Rancangan seperti Sembang Rahmah yang diteruskan dari rancangan terdahulu, Dialog Harmoni menyasarkan masyarakat berbilang agama, sekaligus membuktikan stesen ini membuka ruang kepada bangsa lain berkongsi pendapat mereka, tanpa menjejaskan prinsip penubuhannya.


LTTE: ADUN SEREMBAN JAYA LEPAS, BEBAS

KUALA LUMPUR: Mahkamah Tinggi di sini hari ini melepas dan membebaskan Ahli Dewan Undangan Negeri (ADUN) Seremban Jaya, P Gunasekaren yang didakwa atas dua pertuduhan berkaitan Harimau Pembebasan Tamil Eelam (LTTE).

Gunasekaren dibebaskan atas tuduhan memberi sokongan kepada kumpulan pengganas LTTE dalam satu majlis di Melaka, dua tahun lalu.

Beliau turut dibebaskan atas tuduhan memberi sokongan kepada LTTE dengan cara menggunakan aplikasi Facebook atas nama ‘Dap Guna Palanisamy’ di Pejabat Pegawai Penyiasat Bahagian E8 (M) Counter Terrorism, Cawangan Khas Bukit Aman di sini kira-kira 2 petang pada 7 Oktober tahun lalu.

Dalam dua mahkamah berasingan, Hakim Mohd Nazlan Mohd Ghazali dan Datuk Muhammad Jamil Hussin membuat keputusan itu selepas pihak pendakwaan memaklumkan untuk memberhentikan prosiding undang-undang terhadap tertuduh.

Tiga hari lalu, Peguam Negara memutuskan untuk menghentikan prosiding terhadap 12 tertuduh yang menghadapi 34 pertuduhan berhubung menyokong kumpulan pengganas LTTE.

Tan Sri Tommy Thomas dalam kenyataannya berkata, tindakan itu diputuskan selepas tiada prospek jelas untuk sabitan ke atas pertuduhan terbabit.

“Dalam menjalankan kuasa budi bicara saya, menurut Perkara 145(3) Perlembagaan Persekutuan saya memutuskan untuk memberhentikan prosiding terhadap mereka berkuat kuasa serta merta,” katanya. — SINAR HARIAN


Lanjut pelajaran ke Al-Azhar, pelajar dapat bantuan Zakat Pulau Pinang

Pengarah Bahagian Pendidikan Jabatan Agama Islam Pulau Pinang (JAIPP), Rosli Othman berkata bantuan kewangan awal bertujuan memudahkan urusan mereka ke Mesir.

Siaran 17 April 2019.


MASJID, SURAU DI WILAYAH PERSEKUTUAN PERLU PASTIKAN PENCERAMAH ADA TAULIAH

KUALA LUMPUR: Semua masjid dan surau di Wilayah Persekutuan (WP) perlu memastikan penceramah yang dijemput mempunyai Tauliah Mengajar Agama Islam Wilayah Persekutuan.

Pengarah Jabatan Agama Islam Wilayah Persekutuan (JAWI) Datuk Mohd Ajib Ismail berkata, masjid dan surau perlu kekal sebagai zon aman dan bebas dari sebarang pengaruh dan unsur politik kepartian.

“Semua masjid dan surau di Wilayah-Wilayah Persekutuan tertakluk di bawah Akta Pentadbiran Undang-Undang Islam (Wilayah-Wilayah Persekutuan) 1993 [Akta 505], Kaedah-Kaedah Pentadbiran Undang-Undang Islam (Wilayah-Wilayah Persekutuan) (Jawatankuasa Kariah) 2019, dan Pekeliling-pekeling semasa bagi memastikan institusi tersebut ditadbir secara efisien dan profesional khususnya melibatkan program pengimarahan dan pengajian agama.

“Sebarang pelanggaran terhadap ketetapan tersebut boleh dikenakan tindakan di bawah peruntukan undang-undang yang sedang berkuat kuasa,” katanya dalam satu kenyataan hari ini.

Ujar Mohd Ajib, institusi masjid dan surau seharusnya menjadi medan yang memberikan pencerahan kepada ummah, menyebarkan semangat muhibah dan perpaduan bukan menjadi punca kepada kekeliruan, perbalahan dan persengketaan yang memecah belahkan masyarakat.—AlHijrah Online


ZAHID HAMIDI MASIH PEGANG BAGAN DATUK

KUALA LUMPUR: Presiden UMNO Datuk Ahmad Seri Zahid Hamidi terus kekal memegang kerusi Parlimen P075 Bagan Datuk, dalam Pilihan Raya Umum ke-15.

Suruhanjaya Pilihan Raya melaporkan Zahid meraih 16,578 undi selain undi majoriti 348.

Beliau menewaskan calon dari Pakatan Harapan (PH) Datuk Seri Shamsul Iskandar yang mendapat 16,230 undi.—AlHijrah Online


TEMPOH PERSIDANGAN DEWAN RAKYAT KHAS TIDAK DILANJUTKAN – TAKIYUDDIN

KUALA LUMPUR: Had masa Mesyuarat Khas Dewan Rakyat yang ditetapkan sehingga 5.30 petang selain dijadualkan tamat pada 2 Ogos tidak akan dilanjutkan.

Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan berkata, had masa persidangan itu berdasarkan Peraturan Mesyuarat Dewan Rakyat 12 (1).

“Apa pun yang berlaku dalam persidangan ini, semua boleh dibenarkan hadir tetapi sebagaimana (Peraturan Mesyuarat) 12 (1) iaitu sehingga 5.30 petang atau 12 (3) yang mana Tuan Yang Dipertua boleh lanjutkan masa 15 minit.

“Ada pun proviso kepada 12(1) iaitu kuasa menteri, (namun) berdasarkan pandangan pakar, saya nak sahkan saya dapat mandat dari Ketua Majlis untuk tidak melanjutkan masa dari 5.30 (petang) atau 5.45 (petang), atau hari persidangan,” katanya dalam Dewan Rakyat, hari ini.

Sementara itu, Takiyuddin berkata, Ketua Pengarah Kesihatan Tan Sri Dr Noor Hisham Abdullah telah menyatakan pandangan berkaitan persidangan dalam satu mesyuarat yang diadakan pada Isnin lepas yang dihadiri beberapa ahli Parlimen kerajaan dan pembangkang.

“Beliau beri dua cadangan, yang pertama persidangan ini tidak boleh diadakan terus sebab kalau dalam kes biasa, dengan 77 orang dalam satu tempat diisytiharkan positif COVID-19 sudah PKPD (Perintah Kawalan Pergerakan Diperketatkan), itu diberitahu Tan Sri Dr Noor Hisham.

“Pilihan kedua dia beritahu, menghadkan bilangan kehadiran Ahli Parlimen pada satu-satu masa dan juga hadkan masa, itu cadangan Ketua Pengarah Kesihatan. Sepatutnya rakan-rakan sebelah sana boleh ‘get back to’ Speaker, kita boleh setuju berapa orang, sampai pukul berapa ,” katanya.

Sebelum ini, ahli Parlimen Port Dickson, Datuk Seri Anwar Ibrahim mencadangkan penambahan hari persidangan susulan terdapat kekangan masa untuk Ahli Parlimen berbahas, selain terdapat beberapa isu lain yang tidak dapat dibahaskan secara terperinci pada persidangan yang memasuki hari keempat.–AlHijrah Online


PENGASAS KUMPULAN ZIKIR ASMAUL HUSNA BERDEPAN PERTUDUHAN SEBAR AJARAN SALAH

SEREMBAN: Pengasas Kumpulan Zikir Asmaul Husna yang dihadapkan ke Mahkamah Tinggi Syariah di sini hari ini mengaku tidak bersalah atas pertuduhan menyebarkan ajaran salah kepada sekumpulan orang Islam.

Wan Maseri Wan Mohd, 59, didakwa melakukan kesalahan itu di sebuah rumah di Kampung Nuri Balai Panjang, Johol, Kuala Pilah pada 9.45 pagi semalam mengikut Seksyen 52 Enakmen Jenayah Syariah (Negeri Sembilan) 1992 pindaan 2019 yang membawa hukuman maksimum penjara tiga tahun atau denda RM5,000 atau kedua-duanya sekali, jika sabit kesalahan.

Wanita itu didakwa menyebarkan ajaran salah kepada sekumpulan orang Islam dengan menyatakan antara lain bahawa dia adalah jurutaip Allah, roh manusia adalah daripada zat Allah dan segala tindakan adalah berdasarkan arahan terus daripada Allah.

Hakim Syarie Ruzita Ramli membenarkan Wan Maseri diikat jamin RM4,500 dengan seorang penjamin penjawat awam dan menetapkan 4 April sebagai tarikh sebutan.

Terdahulu, Timbalan Ketua Pendakwa Syarie Rohaizad Redzuan memohon mahkamah mengenakan jaminan sebanyak RM8,000 dengan seorang penjamin penjawat awam kerana ajaran yang dibawa tertuduh telah tersebar luas melalui media sosial.

Beliau juga berkata pihaknya akan membawa saksi pada prosiding perbicaraan yang bakal ditetapkan mahkamah memandangkan Wan Maseri tidak berhasrat melantik peguam.

Sementara itu, di Mahkamah Rendah Syariah Kuala Pilah, Wan Maseri dihukum penjara setahun dan denda RM3,000 selepas mengaku mengajar tanpa tauliah daripada Jawatankuasa Tauliah di bawah Seksyen 118 (3) Enakmen Pentadbiran Agama Islam Negeri Sembilan 2003.

Hakim Syarie Sabarudin Bidin memerintahkan tertuduh menjalani hukuman penjara dari tarikh dia ditangkap semalam selain tempoh tambahan selama enam bulan jika gagal membayar denda.

Bagi kesalahan ini, wanita itu didakwa mengikut Seksyen 53 Enakmen Jenayah Syariah (Negeri Sembilan) 1992 Pindaan 2019.–AlHijrah Online


TIGA JUTA PERLU BANTUAN NUTRISI DI YAMAN

MERCY MALAYSIA RANCANG PROGRAM NUTRISI UNTUK KANAK-KANAK SEKOLAH

“Untuk tahu anak itu kurang malnutrisi atau tidak, cubit kulitnya. Jika kurang nutrisi akan berkedut (cubitan tinggalkan kesan pada kulit), jika normal kulitnya akan kembali macam biasa”.

Itu penjelasan Dr Abdul Ghalil dari Field Medical Foundation (FMF) ketika program nutrisi untuk kanak-kanak dan ibu mengandung di Blok O Dar Saad di wilayah selatan Yaman, Aden.

Ketika itu doktor yang berusia 30 tahun itu sedang memeriksa Shihab, 3, kanak-kanak pelarian Yaman yang terkesan dengan konflik peperangan yang berlanjutan sejak lima tahun lalu.

Mula-mula seorang petugas badan kemanusiaan dari negara bergolak itu mengukur berat badan Shihab selepas didaftarkan penjaganya sebelum ukur lilit lengan dan kepalanya diambil.

“Anak ini mengalami malnutrisi sederhana,” kata Dr Abdul Ghalil merujuk ukur lilit lengan Shihab iaitu 12.2cm berbanding 12.5cm ke atas, ukuran kanak-kanak normal seusia dengannya.

Shihab yang langsung tidak menangis itu juga mencatatkan berat badan yang rendah dan segera dimasukkan dalam program makanan nutrisi dan menerima makanan nutrisi tambahan.

Program nutrisi FMF yang juga rakan kerjasama Mercy Malaysia di Aden dijalankan setiap dua minggu dan makanan nutrisi diagihkan di 428 pusat pengagihan seperti di Blok O Dar Saad.

“InshaAllah Mercy Malaysia akan melaksanakan program seumpama ini bagi membantu kanak-kanak sekolah yang kurang gizi atau nutrisi,” kata Norazam Ab Samah, Exco Mercy Malaysia.

Norazam mengetuai tim misi badan kemanusiaan  berpangkalan di Kuala Lumpur itu yang tiba di Yaman sejak 29 November lalu bagi mengakses dan melaksanakan misi bantuan di Yaman.

“Kami bercadang melakukan program jangka panjang program nutrisi dan bekalan air di kem pelarian dalaman (IDP) Dar Saad,” kata Norazam yang sebelum itu melawat dua kem IDP di sini.

Kem Dar Saad yang terletak di pinggir Aden adalah kem pelarian yang baru dibuka sejak 11 bulan lalu dan menempatkan 131 keluarga pelarian dari Hodeidah dan Taiz di wilayah utara Yaman.

Data Pejabat Koordinasi Bantuan Kemanusiaan Pertubuhan Bangsa-Bangsa Bersatu (UNOCHA) menyatakan tiga juta warga Yaman memerlukan respons program bantuan makanan nutrisi.

Daripada jumlah itu, dua juta kanak-kanak berumur bawah lima tahun mengalami malnutrisi akut yang memerlukan campurtangan segera.

Shihab adalah antara ribuan kanak-kanak di wilayah selatan Yaman yang mengalami malnutrisi kerana ibu bapa mereka terbelenggu dalam kemiskinan yang diburukkan dengan peperangan.

“Negara ini tidak membangun, kadar malnutrisi tinggi,” kata Pengarah Pusat Perbidanan Kecemasan dan Penjagaan Neonatal Hospital Alshaab di Aden, Dr Mumtaz Abdo Mohammed Shafi.

Dr Mumtaz berkata kebanyakan pelarian dalaman lari dari wilayah utara Yaman yang terkesan dengan perang dan mereka tidak mempunyai punca pendapatan untuk membeli makanan harian.

“Mereka juga tiada wang, punca pendapatan untuk mendapatkan khidmat kesihatan,” kata Dr Mumtaz yang ditemui penulis dan sukarelawan Mercy Malaysia sehari sebelum kami ke Blok O.

Itu menerangkan kenapa majoriti kanak-kanak yang menjadi pelarian dalaman mengalami masalah malnutrisi dengan sebahagian mereka yang berada di wilayah terjejas di ambang kebuluran.

Kunjungan penulis di pusat pengagihan makanan nutrisi kanak-kanak dan ibu mengandung itu menyaksikan sendiri kanak-kanak Yaman kurang malnutrisi walaupun bukan pada tahap kritikal.

Nasib penduduk Yaman boleh diibaratkan seperti “sudah jatuh ditimpa tangga” apabila peperangan memburukkan lagi keadaan kelompok miskin di negara itu.

Kanak-kanak, termasuk di Aden, adalah golongan yang terjejas teruk dalam konflik perang saudara yang terpinggir dari perhatian komuniti dunia.

“Di Aden memang ada banyak kanak-kanak bawah lima tahun kurang nutrisi dan kadar malnutrisi kanak-kanak meningkat setiap tahun,” jelas Dr Abdul Ghalil merujuk kepada konflik di Yaman.

PBB menyifatkan konflik di Yaman yang bermula sejak Mac 2015 sebagai krisis kemanusiaan terburuk di abad ini dengan ancaman tiga serampang iaitu perang, kebuluran dan wabak kolera.

Malah dilaporkan seorang kanak-kanak akan meninggal dunia setiap 10 minit di Yaman yang terkesan dengan perang saudara antara tentera kerajaan di selatan dan kumpulan Houthi di utara. — AlHijrah Online


WANITA IRAN DIBENARKAN MASUK STADIUM SETELAH 40 TAHUN

TEHRAN : Wanita Iran bebas masuk ke stadium bola sepak untuk kali pertama setelah 40 tahun selepas Persekutuan Bola Sepak Antarabangsa (FIFA) mengancam untuk menggantung republik Islam itu jika tidak berbuat demikian.

Iran diperintahkan oleh badan bola sepak dunia FIFA untuk memberikan kebenaran kepada kaum wanita untuk memasuki stadium tanpa sebarang halangan.

Tindakan itu berlaku selepas tragedi seorang wanita yang digelar ‘Blue Girl’ cuba memasuki stadium dengan berpakaian seperti lelaki.

Blue Girl tertangkap dan didakwa untuk dipenjara di atas perbuatannya itu lalu mengambil keputusan untuk membakar dirinya.

Mendengar berita itu, kalangan
wanita negara itu cepat-cepat mendapatkan tiket untuk menghadiri kelayakan
Piala Dunia 2022 Iran menentang Kemboja yang dijadualkan di Stadium Azadi
Tehran esok.

Menurut laporan AFP, kumpulan pertama terjual dalam masa kurang daripada satu jam.

Salah seorang daripada 3,500
wanita yang mendapat tiket ialah Raha Poorbakhsh, seorang wartawan bola sepak.

Seorang pegawai kementerian sukan berkata, stadium berkapasiti 100,000 orang itu bersedia menerima lebih ramai penonton wanita.

“Saya masih tidak percaya ini akan berlaku kerana selepas bertahun-tahun bekerja di bidang ini, menonton segala-galanya di televisyen, kini saya dapat mengalami segala-galanya secara langsung,” katanya kepada agensi berita itu.

Bagaimanapun Poorbakhsh berkata, masih ramai wanita yang dijangka bergerak dari di wilayah selatan Iran untuk mendapatkan tiket tersebut.

Memetik laporan daripada agensi berita Fars, kaum wanita yang hadir akan dipisahkan daripada lelaki dan akan dikawal oleh 150 pegawai polis.

Kebanyakan wanita menyokong keputusan yang dilakukan itu kerana mereka mahukan kebebasan.

Menjelang Qatar 2022, Iran didesak FIFA supaya membenarkan penonton wanita menghadiri kelayakan piala dunia itu .

Larangan terhadap wanita di stadium tidak tertulis dalam undang-undang atau peraturan, tetapi ia telah dikuatkuasakan secara ketat. — Agensi


MASYARAKAT PERLU HORMATI FATWA LARANG UMAT ISLAM SERTAI RITUAL KEAGAMAAN BUKAN ISLAM

JOHOR BAHRU: Masyarakat perlu menghormati fatwa yang dikeluarkan Majlis Agama Islam Negeri Johor (MAINJ) baru-baru ini berhubung larangan ke atas orang Islam hadir ke upacara ritual perayaan penganut agama bukan Islam.

Pengerusi Jawatankuasa Kesihatan dan Perpaduan Negeri Johor Ling Tian Soon berkata fatwa itu dikeluarkan khusus buat orang Islam dan ketetapan itu perlulah dihormati.

“Ini garis panduan khusus buat orang Islam, kita di Johor dan Malaysia tidak bercanggah dengan semangat perpaduan dan bangsa Johor, kita hidup dalam masyarakat majmuk.

“Kita perlu saling menghormati…dan ini yang kita amalkan selama ini,” katanya pada sidang media selepas merasmikan Majlis Pelancaran Projek Akuagro Rukun Tetangga Johor, di sini hari ini.

Beliau berkata demikian ketika diminta mengulas mengenai fatwa tersebut yang dikeluarkan oleh MAINJ semalam yang melarang umat Islam mengikuti perarakan Thaipusam atau mengambil bahagian dalam sambutan Pongal yang mendapat reaksi pelbagai pihak.

Ling berkata titah Sultan Johor Sultan Ibrahim Almarhum Sultan Iskandar berkenaan perkara itu semalam juga sudah jelas untuk difahami semua bangsa Johor.

Semalam Sultan Ibrahim bertitah fatwa melarang umat Islam mengambil bahagian dalam ritual agama lain di negeri ini tidak bercanggah dengan nilai toleransi, perpaduan dan persefahaman antara agama.

Titah baginda kepelbagaian kaum dan agama dianuti rakyat berbilang kaum seperti di bawah konsep Bangsa Johor akan sentiasa diiktraf dan dihormati di negeri itu.

Pengerusi Jawatankuasa Hal Ehwal Agama Islam Negeri Johor Mohd Fared Mohd Khalid sebelum ini memaklumkan Sultan Ibrahim memperkenan fatwa berkenaan berkuat kuasa pada 2 Feb lepas.

Beliau berkata para ulama daripada empat mazhab iaitu Syafie, Hanafi, Maliki, Hambali, telah sepakat bahawa hukum umat Islam menghadiri upacara ritual perayaan keagamaan bukan Islam adalah haram dan dilarang.–AlHijrah Online


JAWI ANJUR BULAN SOLAT PERINGKAT WILAYAH PERSEKUTUAN

KUALA LUMPUR: Jabatan Agama Islam Wilayah Persekutuan (JAWI) melancarkan Bulan Solat Peringkat Wilayah Persekutuan di Masjid Wilayah Persekutuan Kuala Lumpur, hari ini.

Majlis perasmian disempurnakan Datuk Haji Ahmad Marzuk Shaary, Timbalan Menteri di Jabatan Perdana Menteri (Hal Ehwal Agama).

Turut hadir pada majlis tesebut Pengarah JAWI, Datuk Haji Mohd Ajib Ismail  dan Timbalan Ketua Pengarah (Operasi) JAKIM, Datuk Dr. Sirajuddin Suhaimee.

JAWI dalam kenyataannya memaklumkan, program Bulan Solat ini bertujuan untuk menyeru umat Islam supaya meningkatkan dan memperbaiki kualiti ibadah solat dalam kehidupan serta menghayati hikmah dan kepentingan solat dalam pembentukan akhlak dan sahsiah insan.

Antara pengisian dan aktiviti menarik sepanjang Bulan Solat Peringkat Wilayah Persekutuan adalah kemudahan Surau Bergerak yang disediakan di tapak pasar malam sekitar Kuala Lumpur selain  Bengkel Solat Sempurna.

Turut dianjurkan aktiviti solat berjemaah bersama Komuniti Disayangi seperti mualaf, orang kurang upaya (OKU), pesakit HIV, transgender, rakan gelandangan dan lain-lain termasuk golongan kanak-kanak dan remaja.

Beberapa buah masjid dan surau di Wilayah Persekutuan turut menganjurkan program Subuh Perdana, Solat Dhuha Perdana serta pengajian khas berkaitan ibadah solat sepanjang Mac ini.

Selain itu, Kursus Pengurusan Ibadah Pesakit juga diadakan di hospital dan pusat perubatan bagi mendedahkan ilmu berkaitan rukhsah solat kepada pesakit.

Program Bulan Solat Peringkat Wilayah Persekutuan adalah kesinambungan Sambutan Bulan Solat Peringkat Kebangsaan yang dilancarkan Menteri di Jabatan Perdana Menteri (Hal Ehwal Agama) YB Senator Datuk Haji Idris Ahmad, Februari lalu. –AlHijrah Online


DBKL ARAH TUTUP, KOMPAUN SEBUAH PREMIS DI JALAN BUKIT BINTANG SUSULAN TARIAN SEPARA BOGEL

KUALA LUMPUR: Dewan Bandaraya Kuala Lumpur (DBKL) telah mengarahkan penutupan serta merta dan kompaun ke atas sebuah premis di Jalan Bukit Bintang, di sini susulan video tarian separa bogel di hadapan premis itu yang tular di media sosial minggu lepas.

DBKL menerusi hantaran di Facebook rasminya memaklumkan Jabatan Penguatkuasaan pada 23 Ogos lepas telah menjalankan satu tindakan khas di premis terbabit dan mendapati ia mempunyai lesen komposit kedai runcit (barangan kering sahaja) bagi menjalankan aktiviti pasar raya.

Bagaimanapun, menurut DBKL premis terbabit telah dikendalikan oleh empat pekerja warga asing yang tidak mempunyai permit kerja yang sah, masing-masing dua warganegara Bangladesh dan Iran.

“Oleh itu, DBKL telah mengeluarkan satu notis kompaun kerana menggajikan pekerja warga asing tanpa permit kerja yang sah dan satu notis kompaun kerana menjalankan aktiviti selain yang dilesenkan.

Premis itu juga diarahkan untuk ditutup serta merta kerana dikendalikan oleh bukan warganegara,” menurut hantaran itu.

DBKL turut memaklumkan hasil maklumat pekerja premis itu menyatakan kejadian tarian separa bogel itu berlaku pada 5 Julai lepas bersempena dengan sambutan ulang tahun premis tersebut. –AlHijrah Online


NAHAS TIGA BERADIK: HASRAT NURUL SYAFIQAH DIJEMPUT ADIK BERADIK TIDAK KESAMPAIAN

MARAN: Pelajar tahfiz, Nurul Syafiqah Yusri sepatutnya pulang ke kampung halaman di Kulai, Johor, hari ini bersama abang, kakak dan dua adiknya, namun hasrat itu tidak kesampaian apabila tiga daripada mereka maut dalam perjalanan menjemputnya di pusat tahfiz tempat dia belajar.

Nurul Syafiqah, 18, berkata dia berasa pelik apabila bapa saudaranya yang ‘muncul’ di pusat tahfiznya di Jerantut dekat sini, kerana sepatutnya adik-beradiknya yang akan datang mengambil, sebelum diberitahu mengenai berita buruk itu oleh bapa saudaranya.

“Saya menghubungi keluarga Sabtu lepas untuk meminta dijemput hari ini. Sejak pagi saya sudah bersiap menanti kehadiran kakak dan abang, tetapi tiba-tiba pak cik yang sampai pada 10 pagi dan beritahu mereka sudah tiada,” katanya kepada Bernama semasa ditemui di pekarangan Unit Forensik di Hospital Jengka di sini hari ini.

Dalam kejadian kira-kira 7 pagi tadi, abang Nurul Syafiqah, Ahmad Basyir, 27, kakaknya Siti Fatimah, 20, dan adiknya Saiedah, 15, maut selepas kereta Perodua Kancil dinaiki mereka terbabas di kilometer 165.8 Lebuhraya Pantai Timur Fasa Satu (LPT1) di sini hari ini.

Kemalangan itu turut menyebabkan adik bongsu mereka, Adawiyah, 11, cedera parah di kepala dan dirawat di zon merah Hospital Sultan Haji Ahmad Shah (HoSHAS), Temerloh.

Nurul Syafiqah berkata jenazah Ahmad Basyir, Siti Fatimah dan Saiedah yang masing-masing anak kedua, lima dan tujuh daripada lapan beradik akan dikebumikan di Tanah Perkuburan Felda Jengka 11 di sini, sebaik urusan bedah siasat selesai, kerana mereka pernah menetap di tanah rancangan itu sebelum berpindah ke Kulai.

Sementara itu, bapa saudara mangsa Muhatair Muhammad, 40, menyifatkan semua anak saudarnya itu sebagai anak yang baik dan sangat rapat antara satu sama lain, dan kali terakhir mereka bertemu tiga hari lepas.

“Saya ke rumah mereka di Kulai dan sempat membawa Saiedah serta Adawiyah berjalan-jalan…semasa itu, mereka ada memberitahu tak sabar nak ke Jerantut bagi mengambil Nurul Syafiqah,” katanya. –AlHijrah Online


PEMAKAIAN PELITUP MUKA DALAM KAWASAN SEKOLAH TIDAK LAGI DIWAJIBKAN – RADZI

KUALA LUMPUR: Pemakaian pelitup muka di dalam bangunan dan luar bangunan dalam kawasan sekolah tidak lagi diwajibkan, sebaliknya mengikut pilihan masing-masing, kata Menteri Kanan Pendidikan Datuk Dr Radzi Jidin.

Menerusi video di Facebooknya, Radzi berkata namun demikian, pemakaian pelitup muka masih digalakkan dalam sekolah terutama di tempat ramai orang.

“Selain itu, murid-murid yang menaiki bas sekolah diingatkan untuk memakai pelitup pada setiap masa.

“Apa yang paling penting, kita pastikan keadaan sekolah selamat,” katanya.

Dalam pada itu, beliau berkata maklumat lanjut berkaitan pemakaian pelitup muka di sekolah akan disertakan dalam kenyataan media yang akan dikeluarkan pada hari ini.

Radzi berkata demikian berikutan pengumuman Kementerian Kesihatan (KKM) pada 7 September lepas yang menetapkan bahawa pemakaian pelitup muka di dalam bangunan kini adalah atas pilihan individu. –AlHijrah Online